Ҳақ топиниш томонини эгалланг — сохта таълимотларни рад этинг | Таълимотлар\nҲақ топиниш томонини эгалланг\nТопинишда ҳайкаллар, суратлардан фойдаланиш ва ўликлардан ёрдам сўраш тўғрисида Муқаддас Китобда нима дейилган?\nМасиҳийлар диний байрамларга қандай қарайди?\nБошқаларни хафа қилмай эътиқодингизни уларга қандай тушунтиришингиз мумкин?\n1, 2. Сохта диндан чиқиб кетгач ўзингизга қандай савол беришингиз керак ва нега бу муҳим?\nСИЗ яшаётган ҳудуд заҳарланган, деб айтайлик. Кимдир у ерга заҳарли чиқиндилар ташлар экан. Ҳаётингиз хавф остида. Энди нима қиласиз? У ердан имкон борича тезроқ кўчиб кетмасмидингиз? Кўчиб кетдингиз ҳам дейлик, лекин шунда ҳам сизни: «Заҳарланганим йўқми?» — деган жиддий савол қизиқтиради.\n2 Сохта дин масаласида ҳам вазият шундай. Муқаддас Китобда айтилишича у нопок таълимотлару удумларга тўлиб-тошган. (2 Коринфликларга 6:17) Шу сабабли сохта дин империяси бўлмиш «Буюк Бобилдан» дарҳол чиқиб кетиш даркор. (Ваҳий 18:2, 4) Сиз бундай йўл тутдингизми? Агар шундай бўлса мақтовга сазоворсиз. Лекин сохта диндан бутунлайин озод бўлиш учун кўпроқ нарса талаб қилинади. Ўзингизга савол беринг: «Сохта дин билан боғлиқ барча нарсадан озод бўлдимми?» Келинг, баъзи мисолларни кўриб чиқайлик.\nҲАЙКАЛЛАР ВА СУРАТЛАРГА ТОПИНИШ, ЎЛИКЛАРДАН ЁРДАМ СЎРАШ\n3. а) Топинишда ҳайкаллар ва суратлардан фойдаланиш тўғрисида Муқаддас Китобда нима дейилган? б) Нега Худонинг нуқтаи назарини қабул қилиш қийин бўлиши мумкин? в) Сохта дин билан боғлиқ нарсаларни нима қилишингиз керак?\n3 Баъзиларнинг уйларида ҳайкаллар ва суратлар ёки санамлар бор. Сизда ҳам бундай нарсалар борми? Агар бўлса, эҳтимол Худога дуо қилаётиб улардан фойдаланмаслик нотўғри деб ўйларсиз. Балки улар сиз учун жуда ҳам қадрлидир. Бироқ Аллоҳ Унга қандай топиниш кераклигини Ўзи ҳал қилади. Муқаддас Китобда айтилишича Худо ҳайкаллар ва суратлардан фойдаланишимизни хоҳламайди. (Чиқиш 20:4, 5 ни ўқинг; Забур 115:4–8; Ишаё 42:8; 1 Юҳанно 5:21) Хуллас, ҳақ топиниш томонини эгаллаш учун сохта дин билан боғлиқ нарсаларни йўқ қилишингиз керак. Биз уларни худди Яҳова каби «жирканч» деб билишимиз лозим. (Қонунлар 27:15)\n4. а) Аждодлар руҳига дуо ўқиш бефойда эканини қаердан биламиз? б) Нега Яҳова халқига сеҳр-жодунинг ҳар қандай турини тақиқлаб қўйган?\n4 Кўп динларда ўликларга дуо ўқиб ёрдам сўраш удуми кенг тарқалган. Баъзилар Муқаддас Китобдаги ҳақиқатни билишдан олдин, одам ўлса унинг руҳи тирикларга зиён етказишга ёхуд ёрдам беришга қодир, деб ишонган. Эҳтимол, олдинлари сиз ҳам ўлган аждодларингизнинг руҳи шод бўлиши учун кўп ҳаракат қилгандирсиз. Аммо бу китобнинг 6- бобидан билиб олганимиздай, ўлимдан кейин ҳаёт йўқ. Шунинг учун ўликларга дуо ўқиб ёрдам сўраш бефойдадир. Марҳумлардан келган хабарлар аслида жинлардан келиб чиқади. Айнан шу сабабли Тангри Яҳова исроилликларга ўликларга мурожаат қилишни ва сеҳр-жодунинг ҳар қандай турини тақиқлаб қўйган эди. (Қонунлар 18:10–12 ни ўқинг.)\n5. Ҳайкаллар ва суратлардан фойдаланиш ёки аждодлар руҳига дуо ўқиш аввалги динингизга хос бўлса нима қилишингиз керак?\n5 Хўш, топинишда ҳайкаллар ва суратлардан фойдаланиш ёки аждодлар руҳига дуо ўқиш аввалги динингизга хос бўлса нима қилишингиз керак? Худонинг бунга нисбатан нуқтаи назари қандай эканини кўрсатувчи Муқаддас Китоб оятларини ўқиб, устида мулоҳаза қилинг. Ҳақ топиниш томонини эгаллашни истаётганингиз ҳақида Яҳовага ҳар куни ибодат қилинг ва У каби фикр юритиш учун ёрдам сўранг. (Ишаё 55:9)\nИЛК МАСИҲИЙЛАР РОЖДЕСТВОНИ НИШОНЛАМАГАН\n6, 7. а) Рождество байрамини кимлар нишонлайди ва Исонинг илк шогирдлари уни нишонлаганми? б) Исонинг илк шогирдлари даврида туғилган куннинг нишонланиши нима билан боғлиқ бўлган?\n6 Инсоннинг топинишини сохта дин боғлиқ байрамлар ҳам булғаши мумкин. Улардан бири Рождестводир. Бу байрам христиан оламига оид бўлиб, Исо Масиҳнинг туғилган куни сифатида нишонланади. Лекин Исонинг илк шогирдлари бу байрамни нишонлагани тўғрисида ҳеч қандай далил йўқ. Диний анъаналарга бағишланган бир китобда шундай дейилади: «Исо туғилганидан кейинги икки аср мобайнида у қайси куни туғилганини ҳеч ким аниқ билмас эди; бу озчиликни қизиқтирарди». («Sacred Origins of Profound Things»)\n7 Шогирдлар Исонинг туғилган кунини аниқ билганида ҳам уни нишонламас эди. Нима учун? Чунки бир энциклопедия айтилишича, илк масиҳийлар «туғилган кунни нишонлаш бутпарастларга хос, деб билган». («The World Book Encyclopedia») Муқаддас Китобда фақат иккита туғилган кун ҳақида баён этилган, иккови ҳам Яҳовага хизмат қилмаган ҳокимларнинг туғилган кунлари эди. (Ибтидо 40:20; Марк 6:21) Туғилган куннинг нишонланиши бутпарастлик билан ҳам боғлиқ. Масалан, 24 май куни римликлар маъбуда Диананинг туғилган кунини нишонлар эди. Кейинги куни эса қуёш худоси Аполлоннинг туғилган куни нишонланар эди. Кўриняптики, туғилган кунни нишонлаш масиҳийликка эмас, балки бутпарастликка оиддир.\n8. Туғилган куннинг нишонланиши ирим билан қандай боғлиқ эканини тушунтиринг.\n8 Илк масиҳийлар Исонинг туғилган кунини нишонламаганига яна бир сабаб бор. Шогирдлар туғилган куннинг нишонланиши ирим билан боғлиқ эканини билган бўлиши мумкин. Масалан, қадимги юнонлару римликлар инсон туғилганида ёнида бир руҳ бўлишига ва бу руҳ уни умри бўйи асрашига ишонишган. Бир китобда шундай дейилади: «Чақалоқ аллақандай худонинг туғилган кунида туғилар, уни асрайдиган руҳ эса бу худо билан сирли алоқада бўлар экан». («The Lore of Birthdays») Исони ирим билан боғлиқ байрамга алоқадор қилиш Яҳовага ёқмаслиги аниқ. (Ишаё 65:11, 12) Унда қанақасига Рождество байрами кўплар томонидан кенг нишонланадиган бўлди?\nРОЖДЕСТВОНИНГ КЕЛИБ ЧИҚИШИ\n9. Нега Исонинг туғилган куни айнан 25 декабрда нишонланадиган бўлди?\n9 Исо ер юзида яшаганидан асрлар оша, одамлар унинг туғилган кунини 25 декабрда нишонлай бошлаган. Лекин бу сана Исонинг туғилган куни эмас, чунки у тахминан октябрда туғилган *. Унда нега айнан 25 декабрь танланган эди? Кейинчалик христиан деб аталганларнинг баъзилари «бу кунни бутпараст римликларнинг “енгилмас қуёш худосининг туғилган куни” байрами билан бирга нишонламоқчи бўлишди». («The New Encyclopædia Britannica») Қишда қуёшнинг фаоллиги сусайганида, бутпарастлар иссиқлик ва ёруғлик манбаи узоқ саёҳатдан қайтиб келсин, деб ўзгача байрам ўтказишган. Айнан 25 декабрь куни қуёш қайтишга ҳозирланади, деб ҳисобланган. Бутпарастларни ўз динига оғдириш ниятида, диний раҳбарлар бу байрамга «христиан» тусини беришган, холос *.\n10. Нега баъзилар ўтмишда Рождествони нишонламаган?\n10 Рождество байрами бутпарастликдан келиб чиққани анчадан бери маълум. Муқаддас Китобга асосланмагани учун 17- асрда бу байрамнинг нишонланиши Англияда ва Америка мустамлакаларида тақиқланган эди. Ўша куни ишга чиқмай, уйда қолганларга жарима солинар эди. Бироқ тез орада эски анъаналар яна оммалашиб, уларга янгилари қўшилди. Ҳозирги вақтга келиб Рождество яна машҳур бўлиб кетди ва кўп жойларда нишонланяпти. Худони мамнун қилмоқчи бўлганлар Рождествони ҳамда бутпарастликдан келиб чиққан ва сохта дин билан боғлиқ бўлган бошқа байрамларни нишонламайди *.\nБАЙРАМНИНГ КЕЛИБ ЧИҚИШИНИ БИЛИШ МУҲИММИ?\n11. Нега баъзилар байрамларни нишонлайди, лекин биз учун нима муҳим бўлиши керак?\n11 Рождество каби кўп байрамлар бутпарастликдан келиб чиққанини баъзи инсонлар тан олади, лекин уларни нишонлашнинг ёмон жойи йўқ, деб ўйлайди. Аксарият одамлар байрамлар сохта диндан келиб чиққанига эътибор бермайди. Улар буни шунчаки оила билан бирга дастурхон атрофида йиғилиш учун бир сабаб деб билади. Сиз ҳам шундай фикрдамисиз? Агар шундай бўлса, ҳақ дин томонини эгаллашингизга сохта динга меҳр қўйганингиз эмас, балки оила аъзоларингизни хафа қилмаслик туйғуси тўсқинлик қилаётгандир. Унутманг, оила асосчиси Тангри Яҳова оила аъзоларингиз билан яхши муносабатларга эга бўлишингизни хоҳлайди. (Эфесликларга 3:14, 15) Аммо қариндошлик муносабатларини мустаҳкамлашга Худонинг принципларини бузмасдан эришиш мумкин. Биз учун биринчи навбатда нима муҳим бўлиши кераклиги ҳақида ҳаворий Павлус шундай сўзларни ёзган: «Раббингизга нима маъқул эканига доимо ишонч ҳосил қилинглар». (Эфесликларга 5:10)\nАхлатда ётган конфетни кўтариб сўришни бошлармидингиз?\n12. Ифлос манбадан келиб чиққан урф-одат ва байрамлардан нега четланишимиз кераклигини мисол ёрдамида тушунтиринг.\n12 Эҳтимол, байрамларнинг бугунги нишонланиши ўтмишдагисининг келиб чиқиши билан боғлиқ эмас, деб ўйлаётгандирсиз. Уларнинг келиб чиқиши чиндан ҳам муҳимми? Бўлмасам-чи! Бир мисол келтирайлик: ахлатда ётган конфетни кўриб қолдингиз дейлик. Уни кўтариб сўришни бошлармидингиз? Қайдам. Ахир у ифлос-ку. Худди ширин конфет каби байрамлар ёқимли бўлиб кўриниши мумкин, бироқ улар ифлос манбадан келиб чиққан. Ҳақ топиниш томонини эгаллаш учун: «Ҳаром нарсага тегманг»,— деб айтган Ишаё пайғамбар сингари нуқтаи назарга эга бўлишимиз керак. (Ишаё 52:11)\nФАРОСАТ БИЛАН ИШ ТУТИНГ\n13. Байрамларни нишонламасликка қарор қилсангиз қандай қийинчиликларга дуч келишингиз мумкин?\n13 Байрамларни нишонламасликка қарор қилсангиз қийинчиликларга дуч келишингиз мумкин. Масалан, байрамга қўшилмасангиз ҳамкасбларингиз ажабланиши турган гап. Агар бирорта байрам муносабати билан сизга совға беришса, нима қиласиз? Уни қабул қилиш нотўғри бўладими? Борди-ю, турмуш ўртоғингиз эътиқодингизга шерик бўлмаса-чи? Болалар байрамларда қатнашмаса, ўзини бир нарсадан маҳрум бўлгандай ҳис этмаслиги учун нима қилиш керак?\n14, 15. Агар сизни байрам билан табриклашса ёки совға беришса нима қиласиз?\n14 Ҳар бир вазиятда тўғри йўл тутиш учун фаросат талаб қилинади. Агар бирор киши шунчаки байрам билан табрикласа, ҳурмат юзасидан миннатдорчилик билдириш мумкин. Бироқ тез-тез кўришиб турадиган танишингиз ёки ҳамкасбингиз табрикласа-чи? Бундай вазиятда ўз нуқтаи назарингизни тушунтирсангиз бўлади. Ҳамиша хушмуомала бўлишга ҳаракат қилинг. Муқаддас Китобда: «Сўзларингиз доимо ёқимли ва мазали бўлсин. Шунда ҳар бир кишига қандай жавоб бериш кераклигини биласизлар»,— деган маслаҳат бор. (Колосаликларга 4:6) Беҳурматлик қилмай, одоб билан ўз эътиқодингизни тушунтиринг. Совға бериш ёки ўтиришларга қарши эмаслигингизни, фақат буни байрам муносабати билан қилмаслигингизни айтинг.\n15 Лекин сизга совға беришса нима қиласиз? Кўп нарса вазиятга боғлиқ. Совға берувчи шундай дейиши мумкин: «Байрамни нишонламаслигингизни биламан, лекин барибир буни совға қилмоқчиман». Эҳтимол, бундай вазиятда совғани олиш байрамда қатнашиш билан баробар эмас, деган хулосага келарсиз. Бироқ одам эътиқодингиздан бехабар бўлса, бу байрамни нишонламаслигингизни айтиб ўтсангиз яхши бўларди. Шунда нега жавобан совға бермаганингизни тушунтириш осонроқ бўлади. Бошқа томондан, эътиқодингизга содиқ эмаслигингизни ёки моддий нарсалар учун эътиқодингизга зид йўл тутишингиз мумкинлигини кўрсатиш мақсадида берилаётган совғани қабул қилмаган маъқул.\nОИЛАДА ЎЗИНГИЗНИ ҚАНДАЙ ТУТИШИНГИЗ КЕРАК?\n16. Байрам билан боғлиқ масалаларда қандай қилиб оиладагилар билан хушмуомала бўла оласиз?\n16 Оиладагилар эътиқодингизга шерик бўлмаса-чи? Шунда ҳам хушмуомала бўлинг. Оиладаги ҳар бир одат ёки байрам ҳақида баҳслашишнинг ҳеч ҳам ҳожати йўқ. Фикрингизни ҳурмат қилишларини истасангиз, уларнинг нуқтаи назарини ҳурмат қилинг. (Матто 7:12 ни ўқинг.) Байрамга қўшилиб қолишдан эҳтиёт бўлинг. Агар муайян масала қайсидир байрам билан боғлиқ бўлмаса, фаросат билан иш тутинг. Нимаики қилманг, ҳамиша виждонингизни тоза сақланг. (1 Тимўтийга 1:18, 19 ни ўқинг.)\n17. Болаларингиз байрамларда қатнашмаса, ўзини бир нарсадан маҳрум бўлгандай ҳис этмаслиги учун нима қилишингиз мумкин?\n17 Болалар Муқаддас Китобга зид бўлган байрамларда қатнашмаса, ўзини бир нарсадан маҳрум бўлгандай ҳис этмаслиги учун нима қилишингиз мумкин? Кўп нарса йил давомида қилган ҳаракатларингизга боғлиқ. Айрим ота-оналар бошқа кунлари болажонларига совғалар беришади. Болалар учун энг қимматбаҳо совға эса, уларга ажратган вақтингиз ва севгига тўла эътиборингиздир.\nҲАҚИҚАТ ЙЎЛИДАН ЮРИНГ\nҲақ топиниш томонини эгаллаш ҳақиқий бахт келтиради\n18. Қандай қилиб жамоат йиғилишлари ҳақ топиниш томонини эгаллашингизга ёрдам беради?\n18 Худони мамнун қилиш учун сохта дин билан алоқани узиб, ҳақ топиниш томонини эгаллаш керак. Бунга нима киради? Муқаддас Китобда шундай дейилган: «Севишга ва эзгу ишлар қилишга ундаш учун бир-биримиз ҳақимизда ўйлайлик. Баъзиларнинг одатидек, йиғилишларимизни қолдирмайлик. Аксинча, ўша куннинг яқинлашиб қолганини кўриб турган эканмиз, бир-биримизга янада кўпроқ далда берайлик». (Ибронийларга 10:24, 25) Жамоат йиғилишлари Худога маъқул тарзда топинишингизга ёрдам беради. (Забур 22:22; 122:1) Бундай йиғилишларда бир-биримиздан «далда олишимиз» мумкин. (Римликларга 1:12)\n19. Муқаддас Китоб таълимотларини бошқалар билан баҳам кўриш нима учун ўта муҳим?\n19 Ҳақ топиниш томонини эгаллашнинг яна бир йўли Яҳованинг Шоҳидлари билан Муқаддас Китобни тадқиқ қилганда орттирган билимларингизни бошқаларга ҳам айтишдир. Дунёдаги ёвузликни кўриб кўп инсонлар оҳ-нола қиляпти. Ҳойнаҳой сиз ҳам бундай одамларни биларсиз. Уларга Муқаддас Китобга асосланган умид ҳақида айтишга нима дейсиз? Масиҳнинг чинакам издошлари билан мулоқот қилинг ва Муқаддас Китобдаги ажойиб ҳақиқатларни бошқалар билан баҳам кўринг. Шунда қалбингизга яқин бўлган, бироқ сохта диндан келиб чиққан урф-одатлардан аста-секин халос бўласиз. Ишонаверинг, ҳақ топиниш томонини эгалласангиз кўп баракалар оласиз ва жуда бахтиёр бўласиз. (Малаки 3:10)\n^ абз. 9 Китобимизнинг 221–222- саҳифаларидаги Иловага қаранг.\n^ абз. 9 Танлов 25 декабрга тушгани римликларнинг Сатурналия деган байрами билан ҳам боғлиқ. Бу байрам 17–24 декабрь кунлари нишонланадиган ҳосилдорлик худоси шарафига бағишланган эди. Байрам карнавал тусида бўлиб, совға бериш одат бўлган.\n^ абз. 10 Бошқа машҳур байрамларга масиҳийларнинг муносабатини 222–223- саҳифалардаги Иловадан билиб олишингиз мумкин.\nҲайкаллар ва суратлардан фойдаланиш ёки аждодлар руҳига дуо ўқишнинг ҳақ топиниш билан ҳеч қандай алоқаси йўқ. (Чиқиш 20:4, 5; Қонунлар 18:10–12)\nБутпарастликдан келиб чиққан байрамларни нишонлаш нотўғри. (Эфесликларга 5:10)\nМасиҳнинг чинакам издошлари ўз эътиқодини хушмуомалалик билан тушунтиради. (Колосаликларга 4:6)


Курдлар Туркиянинг 75 ҳарбийсини ўлдиришганини таъкидлашмоқда\n09:00 / 13.10.2019\n“Сурия демократик кучлари” Суриянинг Рас ал-Айн шаҳрида турк армиясига зарба бериши натижасида 75 нафар турк ҳарбийси ҳалок бўлган, 7 та танк йўқ қилинган. Бу ҳақда Firat курд ахборот агентлиги хабар берди.\nМаълум қилинишича, яна 19 ҳарбий жароҳат олган.\n12 октябрда Туркия мудофаа вазирлиги стратегик аҳамиятдаги Рас ал-Айн шаҳри Туркия қуролли кучлари ва “Сурия озод армияси” томонидан назорат остига олинганини маълум қилган.\nAl Jazeera телеканалининг хабар беришича, Туркия қўшинларининг кейинги мақсади Раққа вилоятидаги Талл-Обод шаҳри ҳисобланиб, у учун 4-кун жанглар кетмоқда. Туркия армияси ва “Сурия озод армияси” шаҳарни қуршаб олишга ҳаракат қилмоқда. Уларнинг назоратига шаҳар атрофидаги 25 та аҳоли пункти ўтган. Бироқ шаҳарнинг штурм қилиниши катта йўқотишлар бўлиши мумкинлиги хавотири сабабли қолдирилмоқда. Турк учувчилари шаҳар устидан тинч аҳоли шаҳарни тарк этишга, курд отрядлари эса қуролни ташлашга чақирилган варақалар сочмоқда.\nSANA ахборот агентлигининг хабар беришича, турк авиацияси зарбалари оқибатида курд мухторияти маъмурий маркази жойлашган Қамишли шаҳридаги электр станция ишдан чиққан.


Ливия можароси: Ҳафтар ва Саррож Москвада учрашади | Qalampir.uz\nЛивия можароси: Ҳафтар ва Саррож Москвада учрашади\nОлам\t13 Январь 14:05 2105\nЛивияда ўзаро кураш олиб бораётган Ливия миллий бирдамлик ҳукумати раҳбари Фаиз Саррож ва Ливия миллий армияси генерали Халифа Ҳафтар бугун, 13 январь куни Москвада учрашув ўтказади. Бу ҳақда РИА Новости хабар берди.\nГенерал Халифа Ҳафтар Москвага етиб борган. Саррож ва Ҳафтарнинг музоркараларида Россия ва Туркия вакиллари ҳам иштирок этади.\nМаълумот учун, Россия Президенти Владимир Путиннинг Туркияга ташрифи давомида мамлакат Президенти Ражаб Тойиб Эрдўған билан Ливия масаласини муҳокама қилганди.\nРФ-Туркия мулоқотидан кейин Ливия Миллий армияси генерали Халифа Ҳафтар Триполи атрофида ўт очиш ҳаракатлари тўхтатилгани ҳақида эълон қилди. Бу режим маҳаллий вақт билан 12 январь кунининг илк дақиқаларидан амал қила бошлади.\nҚайд этилишича, ўт очишни тўхтатиш режими шартларига Ҳафтарнинг душманлари - Фаиз Саррож бошчилигидаги Ливия миллий келишув ҳукумати ҳам ҳарбий ҳаракатлардан чекинган ҳолда амал қилинади.\nЎз навбатида Саррож ҳам мамлакат ғарбида ўт очиш тўхтатилгани ҳақида эълон қилди. У ҳам “агар бошқа томон ҳужум бошласа, жавоб қайтарилиши”ни қайд этиб ўтган.\nТуркия бундан аввалроқ, Фаиз Саррож сўровига кўра, Ливияга қўшин юборишни маъқуллаб, аскарларини Африка мамлакатига жўнатганди. Эрдўған Ливияга қўшин юбориши мумкинлиги ҳақида гапирганда “Вагнер” хусусий ҳарбий компаниясининг 2 минг аскари ЛМА тарафда жанг қилаётганини таъкидлаб ўтганди.\nЛивиядаги вазиятни барқарорлаштириш учун Италия ҳам томонларни учраштирмоқчи бўлди бироқ Римдаги учрашув сўнгг паллада бекор қилинди.\nЭслатиб ўтамиз, Ливияда бугунги кунда қўшҳокимиятчилик давом этяпти. Мамлакат ғарбида БМТ томонидан тан олинган Фаиз Саррож бошлиқ Миллий бирдамлик ҳукумати, шарқида сайланган парламент ҳокимияти ўрнатилган. ЛМА ва Халифа Ҳафтар шарқдаги парламент ҳокимияти билан ҳамкорлик қилади.\nЛивияда давом этаётган қўшҳокимиятчилик ва унга барҳам беришга бўлган ҳаракат натижасида кўплаб инсонларни қони тўкиляпти. Маршал Халифа Ҳайтар ва унинг Ливия миллий аримияси пойтахт Триполини олишга уриниши мамлакатдан кескинликни ошириб, гуманитар инқирозни муқаррар қилиб қўйганди.\nЛивия Россия-Туркия Халифа Ҳафтар Фаиз Саррож\n11 Август 15:00 73678\n11 Август 11:39 72015\n11 Август 12:46 51636\n13 Август 11:50 35377\n12 Август 22:32 34132


Ўзбекистон Республикаси Адлия вазирлиги - Тошкентда инглиз ҳуқуқи куни: сўз — конференция иштирокчиларига\n03:26:02 (GMT +5), Чр, 15 июл 2020\nТошкентда инглиз ҳуқуқи куни: сўз — конференция иштирокчиларига\nПойтахтимизда “English Law Day in Tashkent” (“Тошкентда инглиз ҳуқуқи куни”) халқаро анжумани бўлиб ўтди. Ўзбекистонда инглиз ҳуқуқини жорий этишнинг долзарб жиҳатлари нималардан иборат? Чет эллик юристлар билан тажриба алмашиш мақсадида ташкил этилган мазкур анжуманда ана шу каби саволларга жавоб изланди ва соҳа истиқболлари ҳақида ўзаро фикр алмашилди.\nАнглия ва Уэльс юристлар жамияти вакили:\n— Бугун бутун дунё мамлакатингизда рўй бераётган ўзгаришларни катта қизиқиш билан кузатмоқда ва барча соҳада, жумладан, суд-ҳуқуқ соҳасида олиб борилаётган ислоҳотларни ижобий баҳоламоқда.\nФорум доирасида халқаро миқёсда турли савдо ҳамда бошқа соҳаларда шартномалар тузилишида Англия ёки инглиз ҳуқуқининг қўлланилиши масаласи муҳокама этилди. Бир компаниянинг бошқа компания томонидан сотиб олиниши ёки уларнинг қўшилиши, шунингдек, қурилиш жараёнларида инглиз ҳуқуқининг қўлланилиши масалалари ҳам кўриб чиқилди.\nЎйлайманки, мамлакатингизда инглиз ҳуқуқининг татбиқ этилиши турли компаниялар орасидаги ўзаро баҳслар ёхуд халқаро миқёсда тадбиркорликни ривожлантиришда юзага келадиган муаммоларни ижобий ҳал этишга имкон беради. Бу Ўзбекистон тараққиёти учун ҳар тарафлама фойдалидир. Биз эса ушбу ҳуқуқни жорий этишда ҳамкорликка тайёрмиз.\nАнглия ва Уэльс юристлар жамиятининг халқаро қўмитаси аъзоси:\n— Инглиз ҳуқуқи кунининг Тошкентда ўтказилаётгани ҳам бежиз эмас. Чунки Ўзбекистон ўзининг стратегик жойлашуви ҳамда халқаро қарашлари билан Буюк Британия ҳуқуқшуносларида катта қизиқиш уйғотмоқда. Шу боис инглиз ҳуқуқини қўллашда ўзаро ҳамкорликда иш юритиш тарафдоримиз.\nАнглия қонунчилиги ҳақида тўхталадиган бўлсам, бу тизим аллақачон бизнес учун одатий ҳолга айланган. Бу халқаро бизнес экспертлари ҳамда инвесторлар томонидан шартнома муносабатларида фойдаланиладиган энг фойдали воситадир. Яъни бу механизм кўпинча бизнесда қўлланилади.\nАмалий бизнес юристи сифатида шуни таъкидлашим мумкинки, инглиз ҳуқуқи мамлакатингизда хорижий сармояларини жалб қилишда муваффақият келтиради. Бу эса Ўзбекистоннинг иқтисодий барқарорлигини таъминлашда қўл келади.\nСаймон КОХ, Буюк Британиядаги “Norton Rose Fulbright” халқаро юридик фирмаси катта адвокати:\n— Ўзбекистон иқтисодий ривожланиш йўлида катта қадамлар ташлади. Шуни ҳисобга олиб, бизнес юритиш, сармояларни жалб қилиш имкониятлари билан бир қаторда, Ўзбекистонда инглиз қонунчилигини қўллаш вақти ҳам келди. Албатта, мамлакатингиз қонунчилиги ҳамда инглиз қонунлари ўртасида фарқлар мавжуд. Аммо инглиз ҳуқуқи халқаро битимларда кўпроқ қўлланилади ва бу иш муносабатларида маълум даражада эркинлик ва мослашувчанликни таъминлайди.\nЎз нутқимда халқаро сармояларни рағбатлантирадиган ҳамда Ўзбекистон иқтисодиётини ривожлантиришга ҳисса қўшадиган ҳуқуқий тизим яратиш учун инглиз қонунларининг мослашуви ва қўлланилиши ҳақида гапирдим. Форум доирасида ўзбекистонлик ҳамкасбларим билан ўзаро фикр алмашдик. Бу ҳам ҳамкорлигимизнинг ижобий тасдиғидир.


Ёшларни жисмоний тарбия ва спортга жалб этишда қандай муаммолар юзага келмоқда? - Халқ сўзи\n18:06 20 Ноябрь 2020 Сиёсат\nТаъкидланганидек, бутун дунё бўйлаб ҳукм сураётган COVID-19 коронавирус пандемияси инсон саломатлигини сақлашда чиниқиш, иммунитет мустаҳкамлиги қанчалар муҳим аҳамият касб этишини яна бир бор исботлади.\nДори-дармонлар сифатини ва таъсирчанлигини ошириш, вирусга қарши вакцина яратиш каби чоралар ҳам ўз йўлига, лекин соғлом турмуш тарзини кундалик қоидага айлантириш орқали аҳоли саломатлигини мустаҳкамлаш муҳимлигини бугун бутун дунё давлатлари бир овоздан маъқуллади.\nШунинг учун сўнгги йилларда юртимизда аҳолини, айниқса, ёшларни спортга кенг жалб этиш, уларнинг соғлом ҳаёт кечиришларини таъминлаш масаласи давлат сиёсатининг устувор йўналишларидан бирига айланди. Президентимиз томонидан 2020 йил 30 октябрда имзоланган «Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида»ги Фармони бунинг ёрқин тасдиғидир.\nФармон ижросини таъминлаш мақсадида туман (шаҳар) ва маҳаллаларда жисмоний тарбия-соғломлаштириш инфраструктураси шакллантирилади. Хусусан, 9146 та маҳаллада 18292 та жисмоний тарбия-соғломлаштириш ва спорт майдончаси, 204 та туман (шаҳар)да саломатлик ва велосипед йўлаклари бунёд этилади.\nМажлисда Сенат томонидан аҳоли, айниқса, ёшларни жисмоний тарбия ва спорт билан шуғулланишга кенг жалб этиш юзасидан ҳукуматга парламент сўрови юборилгани қанчалар ўринли ва долзарб масала бўлгани алоҳида таъкидланди.\nЮборилган сўров Вазирлар Маҳкамасининг Раёсатида муҳокама қилингани ва тегишли чоралар кўрилгани ҳақида маълумот берилди.\nБугунги кунда Республикада мавжуд 51 651 та спорт иншоотларининг бир кунлик машғулотлар ўтказиш қуввати 2,1 млн. тани ташкил этади. Уларнинг 417 таси стадион, 10 863 таси спорт зали, 316 тасини сузиш ҳавзаси, 182 таси отиш тири, 39 841 таси спорт майдончаси, 8 таси отчопар ва 24 таси спорт манежидан иборат.\nҲудудларда жойлашган очиқ спорт объектлари ҳамда истироҳат боғларида аҳолининг югуриш, юриш, бадантарбия ва бошқа спорт турлари билан шуғулланиши учун 5 447 та маҳаллага 7 905 нафар тренер бириктирилган.\nИнвестиция дастури асосида ҳозиргача 68 та спорт иншооти фойдаланишга топширилган. 2020 йилда 44 та спорт иншоотини фойдаланишга топшириш юзасидан қурилиш-таъмирлаш ишлари амалга оширилмоқда. Мазкур иншоотларнинг фойдаланишга топширилиши натижасида бир кунда қўшимча 13 493 нафар аҳолининг жисмоний тарбия ва спорт билан шуғулланиши учун имкониятлар яратилади.\nКарантин даврида аҳоли, хусусан, ёшларнинг бўш вақтини мазмунли ўтказиш мақсадида ташкил этилган онлайн спорт мусобақаларида 326 000 дан ортиқ аҳоли жалб этилган. Шунингдек, карантин қоидаларига қатъий риоя қилган ҳолда «яшил» ҳудудларда спортнинг 42 та тури бўйича спорт тадбирлари ҳамда бадантарбия машғулотлари йўлга қўйилган.\nМажлисда сенаторлар Президентимизнинг «Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида»ги Фармони ижросини тўлиқ назорат қилиш ҳамда COVID-19 коронавирус пандемияси даврида жорий этилган карантин чекловлари сабабли фаолият олиб бормаган спорт тўгаракларида келгусида қўшимча ўрганишлар ўтказиш ва бунда уларга қанча ёшлар жалб этилгани, мазкур тўгаракларнинг хизмат кўрсатиш нархи аҳоли реал даромадига мувофиқлиги, камбағал оилалар вакилларига спорт машғулотлари учун яратилган имкониятлар ва имтиёзлар каби масалаларга алоҳида эътибор қаратиш зарурлигини таъкидлади.\nБилдирилган фикр-мулоҳазалардан келиб чиққан ҳолда аҳоли, айниқса, ёшларни жисмоний тарбия ва спорт билан шуғулланишга кенг жалб этиш масаласи қўшимча ўрганилиб, Сенатнинг 2021 йилдаги ялпи мажлисларида муҳокама этилишига келишиб олинди.


O‘zLiDeP “Аёллар қаноти” сайхунободлик С.Тиллаева фаолияти билан танишди | O'zLiDeP\nO‘zLiDeP “Аёллар қаноти” сайхунободлик С.Тиллаева фаолияти билан танишди\nO‘zLiDeP Сирдарё вилоят Кенгаши Ўзбекистон фермер, деҳқон хўжаликлари ва томорқа ер эгалари Сайхунобод туман кенгаши билан ҳамкорликда “Томорқа – даромад манбаи” мавзуида тадбир ташкил этди.\nУнда Олий Мажлис Қонунчилик палатаси депутатлари, туман хотин-қизлар қўмитаси ва вилоят “Оила” илмий-амалий тадқиқот маркази раҳбарлари, тадбиркорлик фаолиятини бошламоқчи бўлган хотин-қизлар қатнашди.\nТадбирда сўз олган Олий Мажлис Қонунчилик палатаси депутати Гулшана Худоёрова дастлаб “Ҳар бир оила – тадбиркор” Дастурининг мазмун-моҳияти ва аҳамияти, жойларда унинг ижроси юзасидан қилинаётган ишлар хусусида тўхталиб ўтди. Қарорга мувофиқ, жойларда, айниқса, олис қишлоқларда аҳолининг тадбиркорликка оид билим ва кўникмасини ошириш, ташаббусларини ҳар томонлама қўллаб-қувватлаш борасида тизимли ишлар амалга оширилаётганини таъкидлади.\nСайхунобод туманида яшовчи Санобар Тиллаева томорқачиликнинг ҳадисини олганлардан. Ҳозирда тадбиркор 12 сотихлик мўъжазгина иссиқхонадан унумли фойдаланиб, тўкин ҳаёт кечирмоқда.\nТадбир давомида С.Тиллаева хонадонида бўлган партия фаоллари иссиқхона фаолияти билан яқиндан танишди. Иссиқхонани кенгайтириш, бошқа хонадонларда ҳам шундай иссиқхоналар ташкил этиш кераклигини таъкидлади.\nШу ерда тадбиркорлик фаолиятини бошламоқчи бўлган хотин-қизларга лимон ва кўкатлар етиштириш бўйича зарур тавсиялар, кўрсатмалар берилди.\n“Иссиқхонамизда 5 нафар ишчи-ходим меҳнат қилади. Ўтган йили 20 млн. сўм миқдорида даромад олган эдик. Жорий йилда 30 млн. сўм фойда олишни режалаштиряпмиз. Партия фаолларининг хонадонимизга келиб, фаолиятимизни кенгайтириш бўйича берган маслаҳатларидан очиғи, хурсанд бўлдик”, – дейди С.Тиллаева.\nТаъкидлаш керак, учрашувлар давомида яқинда тадбиркорлик фаолиятини бошлаган тадбиркорларга тажрибали мутахассис томонидан зарур кўрсатмалар берилди.\nАёллар қаноти Фракция янгиликлари Депутатлар Олий Мажлис Ҳар бир оила-тадбиркор


Осиё ўйинлари. Шунқор Абдурасулов кумуш билан кифояланди - Халқ сўзи\n13:30 01 Сентябр 2018 Спорт\n-60кг вазн тоифасида рингга чиққан Шунқор Абдурасулов мўғулистонлик Цендбаатар Ерденебатга қарши рингга чиқди. Уч раунд якунларига кўра, 3:2 ҳисобида ғалаба қозонган мўғул боксчиси олтин, Абдурасулов кумуш медални қўлга киритди.\nАйни вақтда терма жамоамизнинг умумий медаллари сони 65тага етди. 17та олтин, 23та кумуш, 25та бронза медаллари билан улар рейтингда 6-ўринга кўтарилиб олди.\nБугун яна уч нафар боксчиларимиз рингга чиқади:


“Камбағални туяни устида ҳам ит қопади” – депутат “UzAuto Motors” монополиясига қарши чиқяпти | Qalampir.uz\n“Камбағални туяни устида ҳам ит қопади” – депутат “UzAuto Motors” монополиясига қарши чиқяпти\nЖамият\t10 Март 13:22 28488\nМаълумки, кеча, 10 март куни Ўзбекистондаги йирик монопол ширкат “UzAuto Motors” автомобиллари нархини оширди. Мазкур ҳолат жамиятда кўплаб норозиликларга сабаб бўлмоқда. Ҳолатга нисбатан Олий Мажлис Қонунчилик палатаси депутати, “Адолат” СДП фракцияси аъзоси Мақсуд Қурбонбоев муносабат билдирди.\n“Мамлакатдаги ягона енгил автомобил ишлаб чиқарувчи компания ҳисобланган “UzAuto Motors” бир қатор маҳсулотлари нархини тўсатдан оширди.\nБу халқимизнинг норозилигига сабаб бўлди. Қонунчилик палатаси депутати ва “Адолат” СДП фракцияси аъзоси сифатида ушбу ҳолатда халқимизнинг эътирозлари ўринли деб биламан”, деб гап бошлайди депутат.\nУ “UzAuto Motors” раҳбарияти олдига бешта масалани қўйиб, буларга жавоб кутаётганини таъкидлайди:\n“UzAuto Motors” мутасаддилари қуйидаги масалалар бўйича ўз муносабатини билдиришидан умид қилиб қоламиз. Ҳар қалай депутатлар улар ишлаб чиқараётган машинанинг энг асосий ҳаридори ҳисобланган шу халқнинг вакиллари ҳисобланади.\nТўртинчидан, оширилган нархлар экспортга чиқарилаётган машиналарга таалуқлими? Ўзи нима учун “UzAuto Motors” ҳанузгача экспортга ички бозордан анча арзон нархда автомобил сотмоқда. Мисол учун бизда 30 000 минг АҚШ долларидаги Malibu 2, бошқа давлатларда икки баробар арзон нархларда сотилмоқда.\nБешинчидан, мамлакатимиз ички бозорида ҳамёнбоп автомобиллар сотуви бўйича бошқа давлатлар автомобиллари сотуви йилдан йилга ошиб бораётган бир шароитда маҳаллий ишлаб чиқарувчимизнинг нархларни ошириш тўғрисидаги қарори қайси бозор қонуниятларига тўғри келади?\nБу очиқдан-очиқ бозорни қолганларга бўшатиб қўйишга ҳаракатга ўхшаб кўринмаяптими? Ёки суъний равишда касотга (банкрот) учратиш назарада тутилганми, агар ундай бўлса 20 мингга яқин ишчилар, қоракўзларимиз тақдири нима бўлади?\nХуллас саволлар кўп, аммо ҳозирча жавоблар йўқ. Шу ўринда кўпчиликни бир мулоҳоза қизиқтираяпти. Дарҳақиқат, юқоридаги нархлари оширилган машиналар энг харидоргир ҳисобланади. Уларнинг сотиб олувчилари миқдори ҳам юқори.\nШу ўринда талабнинг юқорилигини инобатга олган ҳолда, улар нархини бироз арзонлаштириб, яна ҳам кўп машина сотувини йўлга қўйиш орқали фойдани кўпайтириш ҳам мумкин-ку. Ахир бу ҳам оддий бозор қонунияти-ку.\nНархлар нимага асосланиб оширилди, машиналар тан нархи қайси мезонлар асосида шакллантирилади каби кўплаб масалалар очиқ, ошкора бўлганида миллий автосаноатимизга бу қадар кўп эътирозларлар ёғилмас эди.\nУмид қиламизки, “UzAuto Motors” мутасаддилари юқоридаги саволларга батафсил жавоб беришади ҳамда агар мақсадлари фойда кўриш бўлса, бундан кейинги фаолиятларини бозорнинг табиий қонуниятлари асосида йўлга қўйиш ҳаракатини бошлашади”.\nДоимгидек, қилар ишни қилиб қўйган, монополоияни дастаклаш билан банд бўлган “UzAuto Motors” жим. Расмийлар мулоқотга киришгани йўқ. Саволлар жавобсиз қолишда давом этмоқда.\n05 Апрель 21:55 73154\n05 Апрель 20:51 58953\n07 Апрель 19:04 58020\n05 Апрель 02:04 46697\n06 Апрель 20:50 46579


Бош саҳифа Ўзбек зиёлилариАбдулла Қодирий (1894-1938)\nЎзбек адабиётининг йирик намояндаларидан бири Абдулла Қодирий (Жулқунбой) 1894 йил 4 октябрда Тошкент шаҳрида туғилди. Унинг таржимаи ҳолидаги қуйидаги сўзлар ёзувчининг 1926 йилга қадар кечган ҳаётига ойдинлик киритади: «Ҳар ҳолда бемавридроқ бўлса керак, камбағал, боғбонлик билан кун кечиргучи бир оилада… туғилғонман. Ёшим тўққиз-ўнларга борғондан сўнг мени мактабга юбордилар. Мактабда икки-уч йил чамаси эски усулда ўқиб, кейинги вақтларда оиламизнинг ниҳоятда қашшоқ кун кечиргани важҳидан ўн икки ёшимда мени бир бойга хизматчиликка бердилар. Хўжайиним ўзи савдогар киши бўлуб, ўрисча ёзув-чизув билатурғон одамга муҳтож эди. Шу таъма бўлса керак, мени ўрис мактабига юборди… 1912 йилда манфактур билан савдо қилувчи бир кишига йилиға 50 сўм баробарига приказчик бўлуб кирдим… Шу миёналарда бозор воситаси билан татарлардан чиқадиғон газеталарни ўқиб, дунёда газета деган гап борлиғига имон келтирдим, 1913 йилда ўзбекча «Садои Туркистон», «Самарқанд», «Оина» газеталари чиқа бошлағоч, менда шуларга гап ёзиб юриш фикри уйғонди… 1913 йилда чиққан «Падаркуш» таъсирида «Бахтсиз куёв» деган театр китобини ёзиб юборғанимни ўзим ҳам пайқамай қолдим (1915 йилда). Яна шу йилда театрларда чиқиб турғон ҳикоя ва рўмонларга тақлидан «Жувонбоз» отлиқ ҳикоячани ёзиб, ношир топилмоғонидан, ўзим нашр қилиб юбордим. Николай тахтдан йиқилғондан кейин оддий халқ милициясига кўнгилли бўлиб ёзилдим…\n1918 йил бошларида Эски шаҳар озиқ комитети бойлар қўлидан олиниб, комитетнинг раислиғига ўртоқ Султонхўжа Қосимхўжаев тайин қилинғон эди ва мен мазкур комитетнинг ўзбекча саркотиблиғига кирдим. 1919 йилнинг аввалларида озиқ комитетининг исмидан чиқарилмоқчи бўлғон «Озиқ ишлари» газетасига муҳаррир бўлиб тайинландим… Шу кунгача шўро идораларида қилғон хизматларимни бирма-бир санаб ўлтиришим узоққа чўзиладурғон бўлғонлиқдин мундан кейин муассаса исмларинигина аташ билан кифояланаман: «Русто» деворий газетасига мухбир бўлиб, «Иштирокиюн» ва «Қизил байроқ» газеталарида сотрудник… «Муштум» журналининг муанниси ва таҳририя аъзоси бўлиб, то 1924 йилгача меҳнаткашлар манфаатига холис ишлаб келдим. Шу ўтган етти йил орасиа Шўролар ҳукумати ва фирқадан бир оғиз танбеҳ олмадим. Хулоса — бошқаларнинг хизмати дафтар билан собит бўлса, менинг хизматларим матбуот билан равшандир… Ишчи-деҳқонлар ёзғон асарларимни суюниб ўқийдилар ва мени ёзувчилар қаторига киргаздилар ва мени ҳамон ўқирлар ва унутмаслар…».\nАдибнинг илк ижоди 1913 — 1914 йилларда бошланган бўлиб, дастлаб у шоир сифатида қалам тебратган. Унинг «Аҳволимиз», «Миллатимга», «Тўй», «Фикр айлағил» (1914 — 1915) каби шеърлари «Садои Туркистон» газетаси ва «Оина» журналида босилган. А. Қодирий шу шеърларида миллатдошларини жаҳолат ва хурофотга қарши курашга чақириб, маърифатпарвар шоир сифатида майдонга чиққан. Бу йилларда у «Бахтсиз куёв» (1915), «Ҳеч ким билмасин» каби саҳна асарларини ҳам ёзган. Унинг «Жувонбоз» (1915), «Улоқда» (1916) каби ҳикояларида ўз халқини саводли, билимли, маданиятли ва озод кўриш истаги сезилиб туради.\n1924 йили Абдулла Қодирий Москвага бориб, Журналистлар институтида таҳсил олди. Москвадан қайтиб, «Муштум» журналида штатсиз мухбир бўлиб ишлай бошлади. Унинг «Тошпўлат тажанг нима дейди?» ва «Калвак маҳзумнинг хотира дафтаридан» туркумидаги ҳажвий ҳикоялари шу журналда илк бор босилди.\nАбдулла Қодирий 1917-1918 йиллардан бошлаб «Ўтган кунлар» романи учун материал йиғишга киришди. 1922 йилда биринчи ўзбек романининг дастлабки боблари «Инқилоб» журналида чоп этила бошланди. 1925 — 1926 йилларда «Ўтган кунлар» уч бўлим ҳолида китоб бўлиб нашр этилди.\n1928 йил ёзувчининг иккинчи тарихий романи «Меҳробдан чаён» нашрдан чиқди.\n1934 йилга келиб, Абдулла Қодирий қишлоқ хўжалиги мавзуига бағишланган «Обид кетмон» қиссасини яратди. Ундан ташқари, у Гоголнинг «Уйланиш» комедияси ва Ғарб ёзувчиларининг сатирик ҳикояларини ўзбек тилига таржима қилди.\nАбдулла Қодирий «Амир Умархоннинг канизи», «Намоз ўғри», «Даҳшат» каби романлар яратиш орзусида бўлган. Аммо мустабид тузум бу орзуларининг тўла рўёбга чиқишига имкон бермади.\nУнинг асарлари 1956 йилдан бошлаб янгидан нашр этила бошланди. 1990 йилда Республика Президентининг фармони билан А. Қодирий номидаги Республика Давлат мукофоти таъсис этилди. 1991 йили эса А. Қодирийга Алишер Навоий номидаги Давлат мукофоти берилди. 1994 йили — Мустақилликнинг учинчи йилида унга «Мустақиллик» ордени тақдим қилинди.\nҲозирги кунда эса бир қатор кўчалар, боғлар, мактаблар, кутубхона ва институтлар ёзувчининг табаррук номи билан аталади. Адиб номидаги Тошкент Давлат Маданият институтида энг билимдон талабаларга Абдулла Қодирий номидаги стипендия белгиланган.\n← Аввалги Аввалги Чўлпон (1897-1938)


Россияда Террорчиликка қарши курашда бирдамлик куни ўтказилди\n3 сентябр куни Беслан ҳуружидан кейин пайдо бўлган қабрлар олдига қурбонлар яқинлари тўпланди.\n3 сентябр куни Россияда Беслан қурбонлари хотирасига бағишланган мотам тадбирлари уюштирилди. "Террорчилиликка қарши курашда бирдамлик куни"да, Беслан фожиаси қурбонлари билан кейинги йилларда Россияда амалга оширилган террор ҳуружларида ҳалок бўлганлар хотирланди.\nРоссияда “Террорчиликка қарши курашда бирдамлик куни” ўтказилмоқда.\n3 сентябр куни Москва ҳукумати қарори билан пойтахтнинг ўзида Россияда амалга оширилган террорчи ҳуружлар қурбонларини хотирлашга бағишланган 10дан ортиқ табир ўтказилди.\nСоат 13:00да Москвада бошланган хотирлаш маросими Беслан воқеаларининг 300дан ортиқ қурбонлари исми шарифлари ўқиб эшиттирилди. Кейинги йилларда Москвада террорчи ҳуружлари амалга оширилган жойларда ҳам одамлар тўпланиб, қурбонлар хотирасига гулчамбарлар қўйилди.\nМосква шаҳар жамоатчилик билан алоқа қилиш қўмитаси уюштирган бу тадбирларга кўплаб ёшлар жалб қилинди. Алена Мокрова мазкур қўмита раиси:\n- Москва террорчилик нималигини жуда яхши билгани учун ушбу даҳшатли фожиалар рўй берган жойларга кўплаб одамлар, айниқса ёшлар йиғилди. Гуллар қўйлди, шеърлар уқилди,- деди Москвадаги хотирлаш тадбирлари ташкилотчиларидан бири.\nХотирлаш куни муносабати билан Москвадаги йирик тадбирлардан бири Беслан қурбонлари ёдгорлиги олдида уюштирилди.\nУнда бир қатор жамоатчилик ташкилотлари ҳам иштирок этмоқда. “Миллатлар Уйи” ташкилоти вакили Алексей Дрожжин гапиради:\n- Москва “Миллатлар Уйи” томонидан бу каби маросим биринчи маротаба ўтказилмоқда. Шу сабабли Беслан ёдгорлиги олдига барча миллий ва жамоатчилик бирлашмалари етакчилари таклиф этилди,- деди Алексей Дрожжин.\nМиллатлар Уйи таркибига Ўзбек Миллий маданий марказининг киришини айтиш жоиз.\nХотира тадбирларидан яна бири Москванинг Дубровка Театри майдонида ҳам уюштирилди. Бу ерда 2002 йилнинг кузида террорчилар 900 дан ортиқ одамни гаровга олган. Улардан 130 киши, жумладан 10 нафар ёш бола ҳалок бўлган эди.\nТеррорчилик ҳуружлари қурбонларининг айрим партия ва ижтимоий ҳаракатлар хотирлаш кунини ўзларининг сиёсий мақсадларида ишлатиши мумкинлигидан ташвиш билдирмоқда.\nСергей Карпов “Норд Ост” жамоатчилик ташкилоти раисдоши:\n- Ҳукумат “Норд-Остни” фақат 26 октябр куни эслайди. Уларга тадбир номига ўтказилса бас. Энг асосийси одамлар эсдан чиқармаслиги керак. Баримиз Худо, деб юрамиз. Террорчилик йўқ бўлгани йуқ-ку! Туманимиз ҳокимияти томонидан уюштирилган тадбирлардан ташқари “Молодая Россия” каби турли ташкилотлар бировнинг қабри устида ўзини намойиш қилиш билан овора. Ёнғинлар давомида ўзларини кўрсата олмади. Мана энди яна бир имконият. Қизиғи, уларга қарши ОМОН ҳам чақиртира олмаймиз: ахир ОМОН фақат 31 модда тарафдорларига қарши ишлатилади,- дея фикр билдирди “Норд Ост” жамоатчилик ташкилоти раисдоши Сергей Карпов.\nХотирлаш тадбирлари Москвада шунингдек “Лубянка”, “Маданият боғи”, Тушино аэродроми, Пушкин метроси, Гуряново, Каширская кўчаси ва бошқа жойларда ҳам уюштирилди.


Японияда атом бомбасини «қайта портлатгани» учун Xiaomi узр сўради (+видео) - Terabayt.Uz\nЯпонияда атом бомбасини «қайта портлатгани» учун Xiaomi узр сўради (+видео)\nXiaomi компанияси яқинда Redmi Note 9 туркуми смартфонларини глобал бозор учун тақдим этган. Лекин уларни Японияда илгари суриш мақсадида тайёрлаган реклама ролиги билан хитойликлар «қовун тушириб» қўйишди.\nРеклама ролигида Redmi Note 9 смартфонларидаги 30 ваттлик тезкор қувватланиш функцияси мақталган. Xiaomi бу лавҳани Япония реклама бозорига хос бўлган «тентакона» услубда тайёрлаган. Лекин бир жойида ошириб юборган: ролик қаҳрамони пуфакдай шишиб кетади, бу «бақалоқ» юқорига кўтарилганича томни ҳам ёриб чиқади, кейин эса у ерда ядро портлаши юз беради.\nМана, уни томоша қиламиз:\nГап шундаки, 1945 йили Нагасаки шаҳрига АҚШ ташлаган атом бомбасининг кодли номи ҳам айнан «бақалоқ» бўлган. Xiaomi реклама ролигидаги бақалоқнинг портлаши эса худди ўша машъум воқеани эслатиб японларни масхара қилганга ўхшаб чиққан.\nНатижада Xiaomi япониялик фойдаланувчиларидан Twitter тармоғи орқали оммавий узр сўрашга мажбур бўлган. Мазкур реклама контентида хориж бозори нуқтаи назаридан енгилтаклик бўлувчи лавҳа қўлланганини компания тан олган ва бундан кейин шу каби вазиятлар юзага келмаслиги учун барча чораларни кўришга сўз берган.\n#Redmi #Xiaomi #Android смартфон #Xiaomi Redmi Note 9 #Xiaomi Redmi Note 9 Pro #Xiaomi Redmi Note 9S #Xiaomi Redmi Note 9 Pro Global


ИнтерФУТБОЛ :: 12 совриндор, 75та медаль, 24та кубок\nМана, кун ўтгани сайин олий лига-2017 старти яқинлашмоқда. Ҳисоб бўйича 26-миллий чемпионатимиз бизга нималарни тақдим этиши - вақт ҳукмидаги масала. Ҳозирги ҳолат бўйича тахмин қилсак, жорий йил якунига бориб ҳам, Ўзбекистон чемпионати совриндор жамоалари сони ошмаса керак. Фаҳмлагандирсиз, бугун олий лига тарихидаги медаллар тақсимотига доир статистикани ҳавола этмоқчимиз. Зеро, 25 мавсум ортда қолди ва барчасини бирданига эслаш анча қийин. Шундай экан, совриндорларни яхлит жадвалда келтириш статистика ихлосмандлари кўнглидаги иш бўлса керак. Ҳа-я, медаль соҳиблари баробарида миллий кубок эгаларига ҳам тўхталиш мақсадга мувофиқ.\n«Олтин» жамоа - «Пахтакор»\nЧемпионлик масаласидаги статистика анча ихчам. Зеро, 25та мавсумда атиги 7та жамоа олтин медаль ютган. Булар - «Пахтакор», «Нефтчи», «Бун-ёдкор», «Дўстлик», «Нав-баҳор», МҲСК ва «Локомотив». «Шерлар» бу борада ҳали узоқ етакчилик қилишса керак. Ҳар ҳолда, уларнинг ҳисобида 11та олтин медаль бор ва бу энг яқин таъқибчиларникидан нақ 6та кўпдир.\nФАКТ. «Пахтакор» 2002-2007 йиллар оралиғида 1-ўринни ҳеч кимга бўшатмаган ва кетма-кет чемпион бўлиш рекордини 6 мавсумга етказиб қўйган. Қолган чемпионларда олтин медалларнинг жами сони ҳам шунча эмас. Тўғри, «Нефтчи»нинг қаторасига 4 марта шоҳсупага кўтарилганини ҳам айтиш жоиз (иккинчи яхши кўрсаткич).\n«Кумуш» жамоа - «Нефтчи»\nФарғона жамоаси медалларнинг умумий сони бўйича иккинчи ўринда бормоқда гарчи анчадан буён совриндорлар қаторига киролмаётган бўлсада. «Нефтчи» ҳисобидаги жами 15та медалдан нақ 9таси айнан иккинчи пробалидир. Умуман олганда, олий лига кумуш медали шу кунга қадар 8та жамоага насиб этган - «Нефтчи»дан ташқари, «Пахтакор», «Бунёдкор», «Локомотив», «Бухоро», МҲСК, «Насаф» ва «Машъал». Демак, «олтин» эгаларидан фақат «Навбаҳор» ва «Дўстлик» ҳисобида иккинчи пробали медаль йўқ.\nФАКТ. Охирги марта 2006 йили 2-ўриндан жой олган «Нефтчи» коллекциясидаги кумуш медаллар чемпионат тарихидаги жами иккинчи пробали совриннинг нақ 37,5 фоизига тенгдир. Кетма-кет «кумуш» олиш бобида ҳам айнан Фарғона клуби рекордчи саналади. «Нефтчи» Юрий Саркисян бошқарувида қаторасига 5 марта (1996-2000 йиллар) 2-ўринни эгаллаган. Яна бир эътиборли натижа: фарғоналиклар илк мавсумдан то 2004 йилгача турнир жадвалида иккинчи қатордан паст-га тушишмаган.\n«Бронза» жамоа - «Насаф»\nУчинчи пробали медаль эгалари 9та. Лекин жами 25та медалдан 18таси 2та жамоа мулкига айланган. Бу борада «Насаф» олдинда - қаршиликлар 10 марта финишга учинчи бўлиб етиб келишган. «Насаф»нинг бу юриши янги асрдан кейин бошланганини ҳам айтиш жоиз. «Навбаҳор» эса ўз ҳисобидаги 8та «бронза»ни 2004 йилгача йиғиштирган. Демак, бронза медали соҳиблари: «Насаф», «Навбаҳор», «Локомотив», «Пахтакор», «Нефт-чи», «Сўғдиёна», МҲСК, «Қизил- қум» ва «Машъал».\nФАКТ. Ҳали-ҳамон чемпионлик бахтидан бебаҳра қолаётган «Насаф» кетма-кет равишда 4 марта бронза медали ютгани билан мақтаниши мумкин. «Навбаҳор»да эса «бронза» серияси 3 мавсумга тенг. Наманганликлар бундай натижани 2 марта қайд этишган. Мавжуд 25та «бронза»дан 18таси шу икки клубга тегишли эканлиги юқорида таъкидланди. Буни фоиз ҳисобида келтирсак, 72 (!) рақами келиб чиқади.\nКубок жамоаси – яна «Пахтакор»\n«Пахтакорчилар» биллур соврин ютишда ҳам мутлақ етакчилар. Жамоа 13 марта финалга чиқиб, улардан 11тасида кубокни ўзига бўйсиндирган. Юртимизда кубок мусобақаси 24 марта ўтказилган бўлса, уларда ғолиб чиққан жамоалар сони чемпионларники билан тенг - 7та. Лекин чемпионлар ва кубок эгалари таркиби бир хил эмас. Яъни чемпионлардан биргина МҲСК кубок олмаган ва унинг ўрнида «Насаф» гавдаланади.\nФАКТ. 2001-2007 йиллар оралиғида биллур соврин «Пахтакор»дан ортган эмас. Бошқача айтсак, нақ 7 мавсумга чўзилган ушбу серия футболимиз тарихидаги энг яхши кўрсаткичдир. Яъни «Пахтакор»дан бошқа бирорта жамоа қаторасига 7 марта битта совринга эга чиқмаган.\n1992 «Пахтакор» (Тошкент) «Сўғдиёна» (Жиззах) «Навбаҳор» (Наманган) «Нефтчи» (Фарғона)\n1994 «Нефтчи» (Фарғона) «Нурафшон»|«Навбаҳор» (Наманган) «Нефтчи» (Фарғона) «Бухоро» (Бухоро)\n2007 «Пахтакор» (Тошкент) «Қурувчи»|«Машъал» (Муборак) «Пахтакор» (Тошкент) «Бунёдкор» (Тошкент)\nИзоҳ: илк мавсумда «Нефтчи» ва «Пахтакор» жамоалари тенг миқдорда очко тўплашган ва иккисига ҳам чемпионлик мақоми берилган, натижада кумуш медаль эгасиз қолган.\nСовриндорларнинг умумий жадвали\n1. «Пахтакор» 11 5 1 11 28\n4. «Дўстлик 2 - - 1 3\n5. «Локомотив» 1 3 1 2 7\n8. «Насаф» - 1 10 1 12\nЖами: 26 24 25 24 99\n*** Хуллас, жами 99та соврин (75та медаль ва 24та кубок 12та жамоа мулкига айланган.\n*** Атиги 3та жамоа - «Пахтакор», Нефтчи» ва «Локомотив»да 4та турдаги соврин ҳам мавжуд.\n*** Агар озгина ижодга эрк бериб, чемпионликни 10, кубокни 5, 2-ўринни 3 ва 3-ўринни 1 очко билан баҳоласак, қуйидаги тартиб юзага келади: «Пахтакор» - 181 очко; «Нефтчи» - 88; «Бунёдкор» - 79; «Навбаҳор» - 33; «Локомотив» - 30; «Насаф» - 18; «Дўстлик» - 15; МҲСК - 14; «Машъал» - 4; «Бухоро» - 3; «Сўғдиёна» -1; «Қизилқум» -1.


Бош саҳифа Янгиликлар 21 октябр ўзбек тилига давлат тили мақоми берилган кун\nСоздано 27.10.2013 17:55\nТил – миллатнинг фахри, ғурури, қиёфасининг бир бўлагидир. Шунинг учун ҳам мустақилликка илк қадамлар ташланаётган даврдаёқ 1989 йил 21 октябрда ўзбек тилига давлат тили мақоми берилди. Республикамиз Конституциясида давлат тилининг мақоми ҳуқуқий жиҳатдан мустаҳкамлаб қўйилган. Ушбу сана мамлакатимиз, юртдошларимиз ҳаётидаги унутилмас, тарихий воқеага айланди. Шу билан бир пайтда тилимизнинг ижтимоий мавқеини янада мустаҳкамлаш, юксалтириш учун ҳам беқиёс имконияти яратилди.\nҲар йили 21 октябрь юртимизда ўзбек тилига давлат тили мақоми берилган кун сифатида кенг нишонланади. Клиникамизда ҳам шу куни ушбу тарихий санага бағишланган ижтимоий тадбир ўтказилди. Тадбирни клиника бош шифокорининг биринчи ўринбосари А.Қурбанов кириш сўзи билан очди ва йиғилиш қатнашчиларини ушбу кун билан табриклади. Тошкент тиббиёт академиясидан ташриф буюрган профессор-ўқитувчилар ушбу куннинг биз учун нечоғлик аҳамиятли эканлиги, она тилимизнинг ривожланиб, равнақ топиши учун барчамиз бирдек масъул эканлигимиз ҳақида тўхталиб ўтди. Тил-миллатнинг борлигини, унинг тарихи ҳақида маълумот берувчи восита ҳамдир. Айни дамда орзу умидларимиз, истиқлолимиз, қалбимиз ойнаси ҳамдир. Шунинг учун, она тилимизга доимо хурмат ва эътиборда бўлиб, унинг жамиятимиздаги мавқеини юксалтиришга ҳар биримиз ўз ҳиссамизни қўшишимиз зарур. Зеро, тил бор экан миллат давомий, унинг истиқболи буюк, нурли ва чароғондир.\nДавлатимиз раҳбари таъкидлаганидек, аждодлардан авлодларга ўтиб келаётган бебаҳо бойликнинг ворислари сифатида она тилимизни асраб-авайлашимиз, бойитиш, нуфузини янада ошириш устида доимий иш олиб боришимиз даркор.


"Muradov_professional_Liga"сида бонуслар мавжудми ёхуд қандай номинациялар ўрин олган?\n18 октабря, 2021, 12:49\nТеги:ММА | Маҳмуд Мурадов\n22 октябрь куни Тошкентда катта ММА кечаси ўтказилади.\nМаълумки, 22 октябрь куни пойтахтимизда UFC жангчиси Маҳмуд Мурадов томонидан асос солинган "Muradov_professional_Liga" промоушенининг илк турнири ташкил этилади. Мазкур промоушенда бир қатор юртимизнинг кўзга кўринган жангчилари билан бир қаторда хориждан таклиф этилган ММА усталари ҳам октагонга кўтарилади.\nАлбатта, ушбу промоушен жангчиларни қайси жиҳатлари билан ўзига тортган ва бу турнирда қандай қулайликлар мавжуд, деган савол туғилиши табиий. Биз бунга ойдинлик киритиш мақсадида мазкур промоушеннинг масъул вакилларидан бири, истеъдодли мураббий Жасур Алижоновга бир қатор қизиқтирган саволларни йўлладик.\n- Ушбу турнир файт-кардини танлашда қандай омиллар инобатга олинди?\n- Биласизми, биринчи навбатда, юртимизда ўз ўрнига эга бўлган ва салоҳияти юқори жангчиларни таклиф қилдик. Шунингдек, хориждан ҳам ўзига хос рекорд эгалари билан ҳамкорлик қилишни мақсад қилдик ва қайсидир маънода буни амалга ҳам оширдик. Жанглар юқори савияда бўлиши учун дебютантларга ҳам яхши кўрсаткичга эга бўлган рақибларни танлаганлигимизни ҳам айтиб ўтишимиз мумкин. Умуман олганда, бу бошланиши ва биз янада бу промоушенни ривожлантириш мақсадидамиз.\n- Жангчиларга қандай шартнома таклиф қилдинглар? Демоқчиманки, дастлабки турнирдаёқ чемпионлик камарларини қўлга киритиш мумкинми?\n- Баъзиларига битта, ўзимиз ишонган ва келажагидан умид қилганларимизга эса 4 та жанг учун шартнома таклиф қилдик. Ушбу турнирда ўзини кўрсата олган, битта жанг учун таклиф қилинганларга яна кўпроқ имконият берамиз. Тўғриси, чемпионлик камарлари учун жангларни 4 ёки 5 турнирларимизда кўришингиз мумкин.\n- Одатда, ҳар битта промоушеннинг ўзига хос қонун қоидаси мавжуд бўлади. Мисол учун, Россиянинг ACA промоушенида апелляция бериши мумкин эмас. "Muradov_professional_Liga"да қандай?\n- Очиғи, бу борада хозир менда аниқ маълумот йўқ.\n- Айтингчи, ҳакамлик қандай бўлади? Эшитишимизга қараганда ҳакамлар хориждан ташриф буюришар экан?\n- Албатта, "Bellator", ACA каби промоушенларда фаолият юритаётган тажрибали мутахассисларни таклиф этганмиз?\n- Улар орасида машҳурларидан кимларни айта оласиз?\n- Бу борада ҳам тўлиқ маълумотга эга эмасман. Лекин бунга тез орада ойдинлик киритилади.\n- Яна бир қизиқарли жиҳат, ушбу турнирда бонуслар мавжудми?\n- Албатта, "Энг чиройли нокаут" ва "Энг яхши жангчи" номинацияларига бонус ажратилади.\n- Бонус миқдори аниқми?\n- Бонус борлиги маълум. Бироқ миқдор борасида шошилмаган бўлардим. Албатта, бунга жавобгар шахслар буни яхши билади.\n- Маълумотлар учун ташаккур ва ўз ўрнида турнирни ажойиб тарзда ташкил қиласизлар, деган умиддамиз!\n- Эътибор учун катта раҳмат ва барча мухлсиларни 22 октябрь куни кутиб қоламиз!


“Қамчиқ”да юк машинаси ёниб кетди. Қурбонлар бор | Qalampir.uz\n“Қамчиқ”да юк машинаси ёниб кетди. Қурбонлар бор\nЖамият\t26 Август 11:37 8689\nКеча, 25 август куни “Қамчиқ” юк автомобили йўл-транспорт ҳодисасига учраб, ёниб кетди. Натижада икки киши ҳалок бўлди. Бу ҳақда Фавқулодда вазиятлар вазирлиги хабар берди.\nҲодиса 25 август куни соат 16:24 ларда A-373, “Тошкент – Ўш” автомобил йўлининг 222,3 км “Водий – Тошкент” йўналишида юз берган. Isuzu русумли юк автомашина ҳайдовчиси бошқарувни йўқотиб йўл ўртасидаги темир тўсиққа бориб урилган.\nБунинг оқибатида ёнғин келиб чиқиб, автомашина ичидаги ҳайдовчи ва бир нафар йўловчи воқеа жойида вафот этган. Ушбу ҳолатга аниқлик киритилганда, юк машинасининг юкхонасида 8 тонна қурилиш хомашёси, яъни бетонга қўшиладиган кимёвий эритма борлиги маълум бўлган.\nЮзага келган вазият юзасидан “Қамчиқ” Махсус-қидирув, ёнғин-қутқарув бошқармаси бошлиғи полковник Х.Бобонов бошчилигидаги шахсий таркиб ҳамда махсус техникалар зудлик билан воқеа жойига етиб борган. Ёнғин-қутқарувчиларининг олиб борган тезкор сай-ҳаракатлари натижасида ёнғин қисқа вақт ичида бартараф этилган.\n27 Октябрь 12:45 37206\n27 Октябрь 09:58 29510\n28 Октябрь 10:06 28607\n29 Октябрь 11:20 24954\n28 Октябрь 10:41 23272


Президент администрациясининг 2020 йил 13 февралдаги фармойишига асосан Қорақалпоғистон Республикаси Халқ қабулхонаси мудири лавозимига Салауатдин Худайбергенов тайинланди.\nБунга қадар Салауатдин Худайбергенов Қорақалпоғистон Республикаси Адлия вазири лавозимида ишлаб келаётган эди.\nҲозирда Қорақалпоғистон Республикаси Адлия вазирининг биринчи ўринбосари Алишер Атажанов Қорақалпоғистон Республикаси Адлия вазири в.в.б. бўлиб турибди.\nМаълумот учун: Салауатдин Худайбергеновга қадар Қорақалпоғистон Республикаси Халқ қабулхонаси раҳбари лавозимида Хакимбай Аширович Халимов ишлаб келаётган эди. У ўз аризасига кўра 2019 йилнинг август ойида Халқ қабулхонаси раҳбарилигидан кетган.


ЎЗБЕКИСТОН РЕСПУБЛИКАСИ БАНДЛИК ВА МЕҲНАТ МУНОСАБАТЛАРИ ВАЗИРЛИГИ - Ахборот хизмати функция ва вазифалари\nАхборот хизмати функция ва вазифалари\nАхборот хизматининг асосий вазифалари ва функциялари\nҚуйидагилар Ахборот хизматининг асосий вазифалари ҳисобланади:\nвазирлик раҳбарияти томонидан замонавий талабларга мувофиқ белгиланадиган ахборот сиёсатини шакллантириш ва амалга оширишда иштирок этиш;\nкенг жамоатчиликни давлат ва хўжалик бошқаруви органининг фаолияти, унинг соҳага доир норматив-ҳуқуқий ҳужжатлари тўғрисида холисона, сифатли ва тезкор хабардор килиш;\nоммавий ахборот воситалари (кейинги ўринларда ОАВ деб аталади) билан ўзаро ҳамкорлик килиш, Ахборот хизмати билан доимий ҳамкорликда ишлайдиган журналистлар доирасини шакллантириш, ахборот хабарларини (матбуот учун ахборотлар, бюллетенлар ва шу кабиларни) тарқатиш, оммавий тадбирларни ташкил этиш;\nвазирликнинг расмий веб-сайтида ахборотни тезкорлик билан жойлаштириш ва ўз вақтида янгилаб бориш, Интернет тармоғидаги веб-ресурсларни, шу жумладан, ижтимоий ва мобиль тармоқларни ривожлантириш;\nахборот майдони мониторингини олиб бориш ва тахлил килиш, уларга муносабат билдиришнинг турлари, усуллари ва даражаси бўйича экспертлар билан биргаликда таклифлар тайёрлаш, ОАВ, шу жумладан, Интернет тармоғида материаллар тарқатиш бўйича комплекс ишларни ташкил этиш;\nвазирликнинг бошка бўлинмалари билан биргаликда миллий ва хорижий ОАВда тарқатиш учун хабар, ахборот-маълумот материаллар, шарҳлар ва ахборот-таҳлилий материаллар тайёрлаш;\nвазирлик фаолиятини хорижий ОАВда сифатли ёритиш мақсадида Ўзбекистон Республикасининг хорижий мамлакатлардаги ваколатхоналарини, шунингдек, хорижий мамлакатларнинг Ўзбекистондаги дипломатик ваколатхоналарини ахборот материаллари (фото, аудио ва видеоматериаллар, босма махсулотлар ва шу кабилар) билан таъминлаш;\nвазирлик фаолиятига нисбатан жамоатчилик фикрининг холати хамда миллий ва хорижий ОАВ позициясини таҳлил қилиш ва улар тўғрисида вазирлик раҳбариятига ахборот бериш;\nвазирлик фаолият соҳасига алоқадор матнли, фото, аудио ва видеоматериаллар маълумотлар банкини шакллантириш ва юритиш.\nАхборот хизмати ўз вазифаларни амалга ошириш учун қуйидаги функцияларни бажаради:\nоммавий тадбирларни. шу жумладан, вазирлик раҳбарлари иштирокидаги тадбирлар (мажлислар, йигилишлар, учрашувлар, матбуот анжуманлари, брифинглар, семинарлар, давра суҳбатлари ва бошқалар)ни ташкил этади ва ўтказади;\nқабул қилинаётган қонун ҳужжатлари, социал ва ижтимоий аҳамиятга молик муҳим дастурлар ҳамда Ўзбекистон Республикаси ҳудудида ҳуқуқни қўллаш амалиёти ҳолати мониторингини олиб боради ва кенг жамоатчиликни хабардор килиб боради;\nАхборот хизмати олдида турган вазифаларни самарали ҳал этиш учун зарур бўлган ахборотни давлат ва хўжалик бошқаруви органининг бошқа бўлинмалари билан ўзаро ҳамкорликда тўплайди ва уларни пухта ишлайди;\nвазирлик фаолиятига доир масалалар бўйича босма материалларни тайёрлайди ҳамда миллий ва хорижий нашрларда эълон килади, телекўрсатувлар ва радиоэшиттиришларни ташкил этади, тегишли соҳада давлат сиёсатини амалга оширади;\nвазирлик фаолиятига доир масалалар бўйича жамоатчилик фикрини ҳамда миллий ва хорижий оммавий ахборот воситалари позициясини ўрганишга доир таҳлилий ишларни амалга оширади, вазирлик раҳбариятига ахборот бериш учун эълон килинган долзарб материаллар шарҳларини тайёрлайди;\nОАВ билан ахборот-маълумотнома ишларини амалга ошириш учун вазирлик фаолиятининг асосий йўналишлари бўйича таҳлилий, статистик ва бошқа материалларнинг тизимлаштирилган маълумотлар банки ташкил этилиши ва юритилишини таъминлайди;\nвазирлик фаолиятини энг тўлиқ ва холисона ёритиш мақсадида миллий ва хорижий ОАВ ҳамда журналистлар билан ўзаро ҳамкорликни амалга оширади;\nвазирликнинг веб-сайти ташкил этилишини ва уни замонавий даражада юритишни таъминлайди;\nвазирлик томонидан ташкил этиладиган расмий тадбирлардан теледастурлар, роликлар ва лавҳалар тайёрлашда ва уларни монтаж қилишда иштирок этади ҳамда ушбу материалларни белгиланган тартибда сақлаш учун уларнинг архивлаштирилишини таъминлайди;\nвазирлик фаолиятига доир фото, аудио ва видеоматериалларни тайёрлайди ҳамда уларни тайёрлаш жараёнида давлат ва нодавлат ОАВ билан ўзаро ҳамкорлик қилади;\nвазирликнинг фаолият соҳасига алоқадор фото, аудио ва видеоматериаллар маълумотлар банки шакллантирилиши ва юритилишини таъминлайди.\nАхборот хизмати ўз ваколатлари доирасида миллий ва хорижий ахборот агентликлари ҳамда ОАВнинг вазирлик фаолияти тўғрисидаги материалларни тайёрлашда кўмаклашиш тўғрисидаги буюртманомалари ва сўровларини кўриб чиқади.\nКиришлар бугун: 4299\nТашрифлар бугун: 3339


Олимлар: Сулаймон Қонунийнинг қабри топилди\n17:56 / 10.12.2015\nПеч университетида ишловчи венгриялик тарихчи Норберт Пап Усмонлилар султони Сулаймон Қонунийнинг қабри топилганини эълон қилди. Бу ҳақда Associated Press агентлиги хабар бермоқда.\nУсмонлиларнинг энг қудратли ҳукмдорларидан бири, ҳашаматли ҳаёт кечиргани учун Муҳташам лақабини олган Сулаймон I 1566 йили Венгриядаги Сигетвар қасрини қамал қилиш чоғида оламдан ўтган. Тарихчининг таъкидлашича, унинг қабри ўша кунларда шоҳона чодир тикилган жойда бўлиши керак.\nШунга қарамай, гипотеза тасдиқланиши учун қазилма ишларини давом эттириш лозим, янги қазиш мавсуми эса 2016 йил баҳоридан бошланади.\nСулаймон I 71 йиллик умрининг 46 йилини тахтда ўтказган. Унинг даврида салтанат янада кенгайган ва бойиган. У вафот этганидан сўнг Сигетвар қамали тўхтаб қолмаслиги учун ўлими 48 кун давомида сир тутилган. Тахмин қилинишича, унинг ички аъзолари шу ҳудудда дафн этилган, танаси эса Истанбулга юборилиб, Сулаймония масжиди қабристонига дафн этилган. Венгриядаги тахминий қабр бугунги Турбек шаҳарчаси ҳудудига тўғри келади.\nСулаймон I унинг ҳукмронлик йиллари акс эттирилган “Муҳташам юз йил” телесериали орқали кенг оммага машҳур бўлган.


Ёшларга муҳим лавозимларни ишониб топшириш давом этади – Президент | Qalampir.uz\nЁшларга муҳим лавозимларни ишониб топшириш давом этади – Президент\nЖамият\t01 Сентябрь 2019 16:16 9388\nЎзбекистонда кўп йиллар давомида масъул лавозимларга тайинловларда асосан бир жиҳат – ёш, ҳаётий тажриба эътиборга олиб келинган. Шу боис кўплаб масъул лавозимларга ёши катта, камида 40-50ни қоралаган кишилар танлаб олинган. Ҳатто, ёшлар билан билан ташкилотларни бошқариш ҳам сочига оқ оралаганларга қолиб кетган эди. Шавкат Мирзиёев иқтидорга келдию ёшларнинг ҳам бағрига шамол тегди. Бунинг яққол мисоли сифатида 23 ёшида Халқ таълими вазири ўринбосари бўлган Алишер Саъдуллаевни келтириш мумкин. Куни кеча Саъдуллаев Ўзбекистон Ёшлар иттифоқи Марказий кенгаши раиси в.в.б., шунингдек Ўзбекистон Республикаси Президентининг ёшлар, фан, таълим, соғлиқни сақлаш, маданият ва спорт масалалари бўйича маслаҳатчисининг биринчи ўринбосари лавозимига тайинланди. Шунингдек, 2018 йил Вестминстер университети талабаси Саидакбархон Акбаров Туризмни ривожлантириш давлат қўмитаси раиси ўринбосари этиб тайинланди.\nПрезидент кеча, 31 август куни бўлиб ўтган Ўзбекистон Республикаси Мустақиллигининг йигирма саккиз йиллигига бағишланган тантанали маросимдаги нутқи ёшлар масаласига алоҳида тўхталди.\n“Ҳаммамизга яхши маълумки, олдимизда катта сиёсий воқеа турибди. Шу йил декабрь ойида мамлакатимиз парламенти ва маҳаллий кенгашларга сайловлар бўлиб ўтади.\nБу сайловлар бутун халқимиз, айниқса, ёшларимизнинг орзу-интилишларини ифода этиб, улар учун янги имкониятлар очиб беради, деб ишонаман”, дейди давлат раҳбари.\nПрезидент бундан кейин ҳам ёшларни қўллаб-қувватлаш, уларни билимли, етук мутахассис қилиб тарбиялаш ва муҳим лавозимларни ишониб топшириш давлатнинг асосий эътиборидаги масалалардан бири бўлишини қайд этди.\n“Бугунги кунда қанча-қанча билимли, нуфузли хорижий университетларда таҳсил олган, чет тилларни, замонавий бошқарув усулларини яхши биладиган навқирон ёшлар ҳаётимизга кириб келмоқда.\nАзиз фарзандларимиз эл-юртимизнинг ана шундай юксак эътиборига муносиб бўлиб, ўз салоҳияти билан, миллий ғоямизга садоқати билан Ўзбекистонимизни бутун дунёга тараннум этишларига ишонаман ва бу йўлда уларга бахт ва омад тилайман”.\n25 Март 23:28 50524\n26 Март 14:21 49342\n26 Март 15:58 47805\n25 Март 16:58 45480\n27 Март 14:29 41565


Ислоҳотлар – амалда ТУРИЗМ ИҚТИСОДИЁТНИНГ МУҲИМ ТАРМОҒИДИР | Musofir.ru\nИслоҳотлар – амалда ТУРИЗМ ИҚТИСОДИЁТНИНГ МУҲИМ ТАРМОҒИДИР\nМуаллифдан, ЯнгиликларComments: 0\nСаёҳатлар учун мўлжалланган Wegорlace онлайн хизмати Sоlо Travel Safety Reроrt 2019 ҳисоботини эълон қилди. Ҳисоботда қайси давлатлар 2019 йилда сайёҳлар ёлғиз саёҳат қилиши учун энг хавфсиз эканлиги айтиб ўтилган.\nМутахассислар 142 та мамлакат аҳолиси орасида сўров ўтказган ва улар тунда шаҳар бўйлаб ёлғиз сайр қилганда ўзини қанчалик хавфсиз ҳис қилишини аниқлаган. Шунингдек, уларнинг маҳаллий полицияга ишончи, уларнинг ҳужумлари ёки талончиликларга учраганига ҳам ойдинлик киритилган.\nМазкур тадқиқотлар натижасига кўра, Ўзбекистон Республикаси ёлғиз саёҳат қилиш учун энг хавфсиз бўлган давлатлар топ-бешлигидан жой олди.\nМаълумки, 2018 йил 3 февралда давлатимиз раҳбарининг «Ўзбекистон Республикаси туризм салоҳиятини ривожлантириш учун қулай шароитлар яратиш бўйича қўшимча ташкилий чора-тадбирлар тўғрисида»ги Фармони қабул қилинди.\nМазкур Фармон туризм салоҳиятини, биринчи навбатда, инвестицияларни фаол жалб қилиш, соҳага инновацион ғоя ва технологияларни жорий этиш, шунингдек, мамлакатнинг бой табиий, маданий ҳамда тарихий меросининг мавжуд ресурслари ва имкониятларидан ҳар томонлама фойдаланиш ҳисобига ривожлантириш учун янада қулай шароитлар яратиш мақсадида имзоланди.\nМамлакатимизда туризмни ривожлантиришга қаратилган кўплаб вазифалар белгиланган мазкур Фармон ижросини таъминлаш мақсадида 2018 йил 6 февралда Президентимизнинг «Кириш туризмини ривожлантириш чора-тадбирлари тўғрисида»ги қарори қабул қилинди. Ушбу ҳужжатга кўра, 2018 йил 1 майдан бошлаб транзит бўйича ҳаракатланаётган хорижий йўловчиларга келишлари билан 72 соат муддатга қисқа муддатли кириш визаларини бериш жорий этилди. Ўз навбатида, «Ўзбекистон ҳаво йўллари» МАКга қатновлар рақобатдошлигини таъминлаш мақсадида халқаро қатновлар учун авиачипталарнинг таннархидан паст нархларда сотиш ҳуқуқи берилди. Албатта, бундай чора-тадбирлар юртимизга келиш истагидаги хорижий сайёҳлар учун қулай шароит яратади. Шу билан бирга, ички туризмни ҳам жадал ривожлантиришда муҳим омил бўлиб хизмат қилади.\nМамлакатимиз раҳбарининг 2018 йил 7 февралдаги «Ички туризмни жадал ривожлантиришни таъминлаш чора-тадбирлари тўғрисида»ги қарори ҳам ички туризмнинг иқтисодиётни ривожлантириш ва аҳоли фаровонлигини юксалтиришдаги аҳамиятини юксалтиришга хизмат қилмоқда.\nТуризм соҳасидаги юқоридаги каби ишларни мустаҳкамлаш ва янги босқичга кўтариш мақсадида Президентимизнинг 2019 йил 5 январдаги «Ўзбекистон Республикасида туризмни жадал ривожлантиришга оид қўшимча чора-тадбирлар тўғрисида»ги Фармони ҳамда «Туризм тармоғини жадал ривожлантиришга оид чора-тадбирлар тўғрисида»ги қарори қабул қилинди.\nМуҳтарам Президентимизнинг соҳа ривожига қаратилган бу каби фармон ва қарорлари, дунёнинг кўплаб мамлакатлари фуқаролари учун визасиз режим ёки электрон виза олиш тартиби жорий этилаётгани, аэропорт ва божхона хизматларида яшил йўлаклар ташкил этилгани, авиақатновлар, темир йўл ва транспорт соҳасидаги имтиёзлар юртимизга хорижлик сайёҳлар оқими йилдан-йилга кўпайиб боришида муҳим омил бўлмоқда.\nЎз навбатида, ички туризмни ривожлантириш учун миллий байрам саналарида дам олиш кунлари узайтирилди. Шу кунларда авиа ва темир йўл чипталари транспорт қатнови борасида чегирмалар жорий этилди. «Ўзбекистон бўйлаб саёҳат қил!» шиори остита туристик маршрутлар сони тобора кенгайиб боришига алоҳида эътибор қаратиляпти. Тарихий шаҳарларимиз бўйлаб саёҳатлар, экотуризм, агротуризм, гастрономик туризм сингари йўналишларда улкан саъй-ҳаракатлар амалга ошириляпти.\nВилоятда бир неча асрлик тарихга эга 372 тадан кўпроқ (113 та археологик, 136 та меъморий, 84 та диққатга сазовор жой, 38 та монументал) моддий-маданий мерос объектлари бор тўлиқ маълумотлар шакллантириляпти.\nТаъкидпаш жоизки, вилоятимизда янги туризм йўналишлари, турмаршрутларни ташкил этиш ҳамда сайёҳларга қулай транспорт логистикаси, меҳмонхона, умумий овқатланиш ҳамда бошқа шу каби хизмат кўрсатиш ва сервис шохобчалари фаолиятини йўлга қўйиш устувор вазифалар сирасига киритилган. Шу тариқа хорижий ва маҳаллий сайёҳлар учун тарихий қадамжолар, тоғлар, ҳунармандчилик марказлари, маъданли сувлар, йўл бўйи инфратузилмаси хизматларини ривожлантириш, хусусан, санитар-гигиена тармоқларини ташкил этиш устувор вазифа сифатида белгиланган.\nБу хусусда гап кетганда, зиёрат туризми йўналиши жуда ҳам истиқболли тармоқ эканлигини алоҳида эътироф этиш ўринлидир. Бу борада вилоятимиздаги юзлаб тарихий ва маданий объектларга сайёҳларни жалб этиш имкониятларини катта эканлигини унутмаслик лозим. Ана шундай тарихий зиёратгоҳлар Олтиариқ туманида ҳам мавжуд.\nТадқиқотлар шуни кўрсатмоқдаки, Олтиариқ туманида ҳозирги кунда муқаддас зиёратгоҳлардан 30 дан ортиғи сақланиб қолган бўлиб, уларнинг аксарият қисми маҳаллий ҳокимият томонидан замонавий тарзда қайта таъмирланган.\nОлтиариқда яшаб ўтган зоҳидлар, сўфийлар, уламолар, олимлар, шоирлар ва давлат арбобларига тегишли бўлган мозорлар: Жаҳонгир тўра, Охунд дада, Ориф ва Маъруф, Мамаюсуф эшон, Валихонтўра мозорлари.\nОлтиариқдаги муқаддас ашёлар билан боғлиқ мозорлар: Шермуҳаммад Охунд, Дўсти Худо, Юлғyн ота, Девона бува, Мойқўл бува, Зурайк момо, Суқи Ҳасид мозорлари.\nОлтиариқдаги муқаддас қадамжолар, яъни улуғ зотлар қадами етган жойлар: Бобо Аҳтам, Бобо Қамбар, Абдуллоҳ Ансорий, Хўжа Аттор Вали, Шоҳ Толиб, Умоч Ота, Ғойиб Эранлар, Шаҳиди Аъло зиёратгоҳлари.\nМустақиллик йилларида туманимизда 20 га яқин тарихий ёдгорликлар қайта тикланди ҳамда ободонлаштирилди. Токио шарқшунослик институти олимлари билан ҳамкорликда иш олиб борилиши натижасида тумандаги айрим тарихий обидалар Японияда чоп этилган «Туркистон тарихий обидалари» китобига киритилди ва «Буюк ипак йўли» бўйидаги маданий мерослар харитасига туширилди.\nОлтиариқ зиёратгоҳларининг айримларига батафсил тўхталиб ўтамиз.\nТарихи 2000 йилга туташ Зирак момо зиёратгоҳи. Ерли аҳоли уни Зурай момо, Зурайк момо, баъзилар Зийрак момо, Зирокой момо ҳам дейишади. Ушбу зиёратгоҳ Олтиариқ тумани марказидан шимолда, 5 – 6 км узоқликда, шу ном билан аталувчи Зурайк момо қишлоғида жойлашган.\nЗурайк момо зиёратгоҳи археологик ёдгорликда жойлашган бўлиб, майдони 160×120 м, баландлиги 2 м. Жануби-ғарбий ҳудудда 4 м баландликдаги тепалик мавжуд. Ёдгорликнинг атрофидан зовур ўтказилган. Бундан ташқари, унинг атрофига мевали дарахтлар ўтқазилган.\nТарихи 150 йилдан ошган Бўрбонлиқ қишлоғидаги Дўсти Худо зиёратгоҳи.\nТарҳи тенг томонли бўлган бино (22,5х22,5 м) масжиднинг тўғри бурчакли устунли хонаси ҳамда Г симон икки томонли айвондан ташкил топган.\nЎймакор ёғоч устунлар шаклдор курсиси ва калла муқарнаси билан ажралиб туради. Шифтларига кўк заминда ранг-баранг исломий нақшлар ишланган. Тўсинлардаги оҳори ўчган бўёқларда қизил ранг устунлик қилади, ранг-баранг гуллар жимжима ҳошия ичида алоҳида ажралиб туради. Унча муракаб бўлмаган бир-бирига монанд ёрқин рангли безаклар тўсинларга нафис ишланган нақшлар билан уйғунлашиб кетади.\nМеъморлар масжидда шимолий ҳовлига кирадиган дарвозахона тузилишига ҳам алоҳида эътибор берганлар. Бу тўсинли нақшинкор ёғоч устунли шийпонни эслатади. Дарвозахона шифти ҳам масжидники сингари нақшланган. Дўсти Худо масжидига ўрнатилган эски масжид эшигида ҳижрий йил билан 1283 сана туширилган бўлиб, бу масжиднинг аввал 1866 йилда бунёд қилинганлигини кўрсатади.\nЭскиараб қишлоғида жойлашган 2500 йиллик тарихга эга бўлган Китконтепа зиёратгоҳи ҳам келгусида хорижлик сайёҳларни бефарқ қўймайди. Чунки хорижликлар бундай бой меросимизга ўзгача ҳавас ва ҳайрат билан қарайдилар.\nЭскиараб қишлоғида жойлашган мазкур зиёратгоҳ археологик ёдгорлик бўлиб, баландлиги 12 м, майдони эса 65х55 м.дан иборат.\n1976-1978 йилларда Фарғона вилояти ўлкашунослик музейи олиб борган археологик қазишмалар натижасида ёдгорлик эрамизнинг бошларига оид эканлигини кўрсатди.\nҲа, туманимиздаги бу каби тарихий қадамжолар тез орада хорижлик сайёҳлар билан ҳам гавжум бўлади, албатта. Зеро, туризм иқтисодиётнинг муҳим тармоғидир. Туризм ривожи эса иқтисодиётни юксалтириб, юртни дунёга янада кенгроқ танитади.\n«Давр овози» газетаси махсус мухбири.\nСуратларни М.Сангинов олган.


Шароф Бошбеков: “Драматургияда ёш драматург бўлмайди” (2009) | www.ziyouz.uz\nБош саҳифа СуҳбатларШароф Бошбеков: “Драматургияда ёш драматург бўлмайди” (2009)\n– «Eшик қоққан ким бўлди?» ёки «Тақдир эшиги» асарларингиз ҳам кулгили, лекин ўринли ибораларга бой ва ўзига хос характерга эга. Кейинги ёзган ссенарийларингизда эса комедиядан кўра жиддийлик ҳукмрондек кўринади. Бунинг боиси нимада?\n← Аввалги Аввалги Азиз Абдураззоқ (1928-2007)\nКейинги → Кейинги: Кенгесбой Каримов (1948)


Ишсизликнинг соғликка қандай таъсири бор?\nБугун 17-ноябр 18:33\nИшсизлик инсоннинг руҳий ҳолатига кескин таъсир қилади.\nХалқаро Меҳнат ташкилоти бутун дунё бўйлаб ишсизликнинг деярли 208 миллион кишига кўпайишини тахмин қилмоқда. Ҳозирда бу рақам 200 миллионни ташкил этади.\nИшсизлик нафақат инсоннинг жисмоний ҳолатига, балки саломатлигига, руҳиятига ҳам сезиларли таъсир кўрсатади.\nОлимлар аудитория билан кам мулоқот қиладиган инсонлар тез қаришини узоқ йилардаги изланишлар натижасида иботлашган. Сабаби бундай инсонларда ҳаётга бўлган қизиқиш йўқолади.\nТабиийки, инсон ўзини қандайдир соҳада намоён эта олмаса, қобилиятларидан фойдаланишдан маҳрум бўлса, ўзини ҳурмати йўқолгандек ҳис қилишни бошлайди. Агар у оила бошлиғи бўлса, турмуш ўртоғи ва фарзанди ёнида ҳижолат чекади.\nДНК ҳужайраларига салбий таъсири\nЛондондаги айрим коллеж олимлари ишсизликнинг ДНК ҳужайраларига қандай таъсир этиши бўйича тадқиқот олиб боришган. Бунинг учун икки йил мобайнида ишламайдиган инсонлардаги ўзгаришларни қайд этганлар. Натижада ДНК ҳужайраларининг нормал бўлиниши учун зарур бўлган хромосомаларнинг ишсиз эркакларда сезиларли даражада қисқаргани аниқланган. Фақатгина аёлларда бу каби ҳолат ўз тасдиғини топмаган.\nИшсизлик инсоннинг руҳий ҳолатига кескин таъсир қилади. Чунки бу пайтда ҳар қандай шахс ўз ҳаётини олдиндан режалаштира олмайди. Эртанги куни қандай ўтиши ҳақида тасаввурга эга бўлмайди. Ўзига бўлган ишончни йўқотади.\nИшсиз инсонларда даромад бўлмайди. Натижада ўз эҳтиёжини қондириш, истаган таомларини сотиб олиш, спорт билан шуғулланиш имконияти йўқолади.\nИшсизлик – бу дунёдаги жуда кўп инсонларга ва унинг оиласига салбий таъсир кўрсатадиган муаммолардан бири. Чунки маълум бир ишга, доимий даромадга эга бўлмаган оилаларда жанжаллар, турли мавзудаги можаролар, ажралиб кетишлар кўп учрайди.\n» Статистика : 1191 (0/1191)


Намунавий чизиқли бўғинлар ва уларнинг тавсифлари » Iqtisodiyot » Referat » Referat | Haqida\nAsosiy / ReferatIqtisodiyot Намунавий чизиқли бўғинлар ва уларнинг тавсифлари\nFayl hajmi 249,56 kB\n1.\tБўғинлар ҳақида тушунча\n2.\tБўғинлар тавсифлари\n3.\tИдеал (инерциясиз) бўғин\n4.\tБиринчи даражали инерцион нодаврий (апериодик) бўғин\nОлдинги бўлимда бўғин элементининг математик модели сифатида кўриб чиқилган эди. Умуман олиб қараганда, бўғин деб элементнинг математик моделини, элементар бирикмасини ёки тизимнинг ҳар қандай бир қисмини олиб қаралади. Улар ўзаро конструктив тузилишлари бўйича, фойдаланаётган энергия турига қараб, бажарадиган вазифасига кўра фарқ қилишларига қарамай барчаси намунавий бўғинларни акс эттирадилар.\nБўғинлар ҳам тизимлар каби юқори даражали диффференциал тенгламалар орқали ёзилиши мумкин. Умумий ҳолда уларнинг узатиш функциялари қуйидагича ёзилиши мумкин:\nНамунавий ёки элементар бўғинларни бирикмасини ҳар доимо ҳам иккинчи даражадан юқори бўлмаган дифференциал тенгламалар билан ифодалаб бўлмайди.\nАлгебра курсидан маълумки, ихтиёрий тартибдаги кўпҳадни содда қуйидаги кўринишлардаги кўпайтмаларга ажратиш мумкин\nШунинг учун (4.1) узатиш функциясини оддий (4.2) кўринишидаги кўпайтмалар ҳосиласи сифатида олиб қараш мумкин, ёки содда\nкўринишдаги касрлар орқали ҳам ёзиш имконияти бор.\nШундан келиб чиққан ҳолда, намунавий ёки элементар бўғинлар деб узатиш функциялари оддий (4.2) кўринишидаги кўпайтмалардан ёки (4.3) кўринишидаги содда касрлардан ташкил топган бўғинларга айтилади.\nЭлементар бўғинларни ўрганиб чиқишга киришишдан олдин комплекс соннинг модулини ва аргументини формуласини эслаб ўтиш мақсадга мувофиқдир\nбўлганлиги учун комплекс соннинг модули ва аргументи учун қуйидагига эга бўламиз:\nШундай қилиб, комплекс сонларнинг қуйидаги модул ва аргументлар қоидаси ўринлидир: икки комплекс соннинг кўпайтмасининг нисбати кўринишида берилаётган комплекс соннинг модули суратдаги кўпайтмаларнинг модуллари кўпайтмасини махраждаги кўпайтмаларининг модуллари кўпайтмаларига нисбатига тенгдир, аргументи эса суратдаги кўпайтманинг аргументлари йиғиндисидан махраждаги кўпайтманинг аргументини айрилганига тенг.\nАйрим адабиётларда [ ] бир нечта кириш йўли ва чиқиш йўли таҳсирларига эга бўлган ва тартиби иккидан ортиқ бўлган дифференциал тенгламалар орқали тавсифланувчи тизимнинг битта чизиқли функционал элементи тузилиш тасвирида бир нечта намунавий бўғинларнинг бирор боғланиши кўринишида берилиб, ушбу тартибда кўриб ўтилади:\n1) нолинчи тартибли дифференциал тенглама орқали тавсифланувчи инерцияли бўлмаган (идеал, мутаносиб, статик) бўғин;\n2) биринчи даражали дифференциал тенглама орқали тавсифланувчи инерцион нодаврий (апериодик) бўғин;\n3) биринчи тартибли дифференциал тенглама орқали тавсифланувчи интегралловчи бўғин;\n4) биринчи тартибли дифференциал тенглама орқали тавсифланувчи дифференциалловчи бўғин;\n5) биринчи тартибли дифференциал тенглама орқали тавсифланувчи эластик (қайишқоқ, интегро-дифференциалловчи бўғин);\n6) иккинчи тартибли дифференциал тенглама орқали тавсифланувчи тебранувчи (бўғин).\nУзгачароқ белгиларини ҳисобга олиб тавсифланиши орқали шундай синфларга бўлинишини кейинги параграфда кўриб ўтамиз.\nБўғинларни у ёки бу синфга ажратаётганда уларни турлича белгиларига қараб бўлиш мумкин. АС нинг барча элементларини ўтиш жараёни ёки мувозанат ҳолатидаги тавсифиларига қараб уларни маълум бир содда бўғин қаторларига киритиш мумкин. Ушбу қисмда содда бўғинларни уларни тавсифиларига қараб қайси гуруҳга киришини кўриб ўтамиз.\nКириш ва чиқишдаги ўзгарувчиларнинг мувозанат ҳолатидаги ўзаро боғлиқликларга қараб туриб барча элементларни содда бўғинларнинг учта гуруҳига киритиш мумкин-кучайтирувчи, интегралловчи ва дифференциал-ловчи.\nКучайтирувчи бўғинларда кириш ва чиқишдаги ўзгарувчилар ўртасида қуйидаги боғлиқлик мавжуддир:\nИнтегралловчи бўғинларда эса чиқишдаги ўзгарувчи билан киришдаги ўзгарувчининг вақт бўйича олинган интеграли орасидаги боғлиқлиқ:\nДифференциалловчи бўғинларда чиқишдаги ўзгарувчи билан киришдаги ўзгарувчини ҳосиласи ўртасида қуйидаги боғлиқлик бор:\nУтиш тавсифилари бўлмиш Хчик(t) ни содда бўғинлар учун кўриб чиқиб уларни динамик хусусиятлари каби бирлаштирилиб намунавий бўғинлар деб аталса ҳам бўлади. Амалда бундай элементар бўғинлар ҳам жуда кўп учрайди.\nБундай турли физик хусусиятларга эга бўлган элементларни бирлаштириш имконияти шунинг учун мавжудки, унда турли физик хоссаларга эга бўлган элементлар деярли бир хил математик дифференциал тенгламалар билан ифодаланиши мумкин. Бундай дифференциал тенгламаларнинг тартиби кўпинча иккинчи даражадан ошмайди. Оддий бўғинлар динамик хоССаларига кўра идеал (инерсиясиз) ва кеч қолувчи инерцион бўғинларга бўлинади. Ундан ташқари кўрсатилган бўғинлар турғун ва нотурғун, ҳамда минимал фазали ва номинимал фазалиларга бўлинадилар. (расмни қаранг).\nНотурғун бўғинлар ҳақида тушунча киритилганлигига сабаб баoзи бир бўғинларнинг эркин ҳаракатлари сўнмайдиган бўлиши мумкинлигидадир . Бундай бўғинлар нотурғундир.\nНотурғун бўғинлар ва кечикувчи бўғинлар номинимал фаза бўғинларидир, чунки уларда фазаси катта (минимал эмас) бўлиб, катталик жиҳатидан бошқа шунга ўхшаш турғун ва кечикмайдиган бўғинларникидан фарқлидир. Минимал - фазали бўғинлар учун АЧТ ва ФЧТ ўртасида бир хил боғлиқлиқ бордир. Намунавий бўғинларни тавсифиларини таҳлил қилиш учун, ҳар доим деярли стандарт кўринишда бўлган, динамик тенгламадан фойдаланилади: чапда чиқишдаги ўзгарувчи хчик ва унинг ҳосилалари мос ҳолдаги коэффициентлар билан, ўнг томонда эса киришдаги ўзгарувчи хкир ва унинг ҳосилалари мос коэффициентлар билан белгиланадилар.\nТашқи таъсир турига кўра бўғин киришида бўлаётган, ўтиш тавсифилари ўзаро фарқланади. (Масалан сакраш таъсирларига кўра, импулсли ўтиш тавсифилари ва частотали тавсифилар турли частоталардаги гармоник таъсирларга қараб).\nНамунали бўғинларнинг таҳлили ўтиш (вақт бўйича) тавсифиларига қараб бирлиги киришидаги таoсир (ўтиш жараёни) ва частотага қараб бажарилади. Қуйида намунавий бўғинларнинг тавсифилари келтирилгандир.\nИдеал (инерциясиз) бўғин\nИдеал бўғинларнинг динамикаси тенгламаси қуйидагича\nбу ерда k - кучайтириш (ёки узатиш) коэффициенти. У чизиқли бўғинлар учун ўзгармас, чизиқли бўлмаган бўғинлар учун эса ўзгарувчандир.\nИнерциясиз бўғинларнинг оператор тенгламаси\nИдеал бўғинларнинг узатиш функцияси қуйидагича\nP ни jw га алмаштириб частота функциясини олинади.\nБўғинларнинг ЛАТ и қуйидаги ифода орқали аниқлана-ди:\nУларнинг частота тавсифилари адабиётларда берилгандир.\nУшбу бўғин гуруҳига мисол тариқасида қаттиқ механик пишанг (ричаг), механик узатма (редуктор) потенциометр, электрон кучайтириш лампаси, ярим ўтказгичли триод ва ҳоказолар кириши мумкин, агар уларнинг динамик тенгламалари (4.4) кўринишда ифодаланган бўлса.\nҚатор ростловчи тизимларда элтувчи частотада ишловчи қўрилмалар (селғсинлар, модуляцияли ва демодуляцияли ўзгарувчи ток кучайтиргичлари ва бошқалар) қўлланилади. Кириш йўли таъсирли частоталар элтувчи частотадан бироз кичик бўлганда бу қурилмаларни инерцион бўлмаганларга оид деб хисоблаш мумкин.\nБиринчи даражали инерцион нодаврий (апериодик) бўғин\nБиринчи даражали бўғин динамик тенгламаси\nбу ерда Т - маССанинг борлиги билан боғлиқ бўлган вақт доимийси.\nБошланғич "0" шартларда Лаплас операторини қўллаб оператор тенгламани олинади:\nБўғиннинг ўтиш функцияси\n(4.9) га кўра биринчи даражали инерцион (апериодик) бўғиннинг узатиш функцияси:\nИнерцион нодаврий бўғиннинг логарифмик амплитуда частота тавсифисини қуриш учун логарифмик функция амплитудасини децибелларда аниқлаш керак бўлади. (4.16) дан\nЛогарифмик амплитуда частота тавсифисини, яҳни G(w)ни аниқ қуриш учун уни қийматларини, ҳар хил частота w ларни аниқлаш зарур. Лекин ЛАТни соддалаштириш учун аниқ G ни асимптоталар билан алмаштириш мумкин. Бунда биринчи асимптота ҳисобга олмаса ҳам бўладиган ҳолларда G2 ни w2T2 паст частоталарда ифодалайди.\nБу асимптота частотага боғлиқ бўлмайди. Иккинчи асимптота эса ҳолга тааллууқли бўлиб, юқори частоталарни ифодалайди:\nБу асимптота частотага боғлиқдир. Агар частотани бир декадага ўзгаришини 1, деб олсак, у ҳолда амплитуда децибелларда қуйидагига ўзгаради\nШунга асосан, иккинчи асимптота частота бир декадага ортганда 20 дб га камайиши маҳлум бўлади. Хар иккала асимптотанинг кесишган нуқтаси (4.20) ва (4.21) тенгликларни қаноатлантиради, яҳни\nкатталик биринчи даражали инерцион бўғиннинг вақт доимийси T орқали аниқланади ва кесишиш частотаси ( ) деб аталади.\nБерилган изоҳларга кўра (биринчи даражали) бўғиннинг ЛАТ ини қуйидаги тартибда қурилса тўғри бўлади:\n- бўғиннинг амплитуда частота функциясини логарифми децибелларда аниқланади;\n- кесишиш частотаси ҳисобланади;\n- кесишиш частотасига қадар тўғри горизонтал чизиқ ўтказилади;\n- кесишиш частотасидан бошлаб ЛАТ горизонтал қисмининг охирига қадар - 20 дб/дек оғишга эга бўлган тўғри чизиқ ўтказилади.\nG2 асимтотик ЛАТ нинг максимал оғиш да 3дб га тенг бўлиб, бошқа частоталарда унча аҳамиятли эмас.\nБиринчи даражали инерцион нодаврий бўғиннинг логарифмик фаза - частота тавсифиси қуйидагича аниқланади:\nКесишиш частотасида фаза\nЛогарифмик фаза частота тавсифисини биринчи тармоқ учун кесишиш частотаси ординатасига нисбатан нуқталар бўйича ёки қолип бўйича қуриш мумкин, иккинчи тармоқ учун эса симметриялик шартлари бўйича қуриш мумкин.\nБиринчи даражали инерцион нодаврий бўғинларга мисол қилиб қаршилик ва индуктивликдан ёки қаршилик ва сиғимдан ташкил топган пассив тўртқутблиликни; термопарани, маҳлум бир ҳолатларда магнит кучайтиргични, ўзгарувчан ва ўзгармас ток генераторларини, агар киришида якор токи, чиқишида эса бурчак тезлиги бўлса электр двигателларини ва ҳоказоларни динамик тенгламалари (4.8) кўринишида ифодаланган бўлса, келтириш мумкин.\nИнтегралловчи бўғиннинг динамик тенгламаси\nкўринишида бўлиб, бу ерда ka пропорционаллик коэффициентидир.\nУшбу тенгламага Лаплас ўзгартиришини қўллаб, бошланғич нол шартларда интегралловчи бўғин учун оператор тенгламасини оламиз.\nИнтегралловчи бўғиннинг ўтиш тавсифиси бирламчи кириш таҳсирида координата бошидан бошланғич тўғри чизиқни акс этдиради. (Жадвални қаранг). (4.23) га асосланган ҳолда интегралловчи бўғиннинг узатиш функцияси\nЧастота функциясини эса Р ни га алмаштириш орқали олинади\nИнтегралловчи бўғиннинг АФТ си мавҳум манфий ярим ўқ билан мос тушади (жадвални қаранг).\nЛогарифмик амплитуда тавсифиси эса (4.28) га асосан\nБу ифода (4.21) ўхшаш бўлганлиги учун интеграл-ловчи бўғиннинг ЛАТ и – 20 дб/дек оғишга эга бўлган, частотага мос келувчи абцисса ўқидаги тўғри чизиқдан иборатдир (яна жадвалга қаранг).\nЛогарифмик фаза - частота тавсифиси эса\nБу тавсифидан кўриниб турибдики, фаза частотага боғлиқ эмас экан ва ушбу намунадаги бўғинлар учун минималдир. Бўғин эса минимал фазалидир.\nИнтегралловчи бўғинларга мисол қилиб, киришда кучланиш чиқишида эса ротор ёки якорнинг бурчак оғиши бўлган электр двигателини (вақт доимийсини ҳисобга олинмаган ҳолда), массаси ёки ишқаланиш кучини ҳисобга олмаган ҳолда агар кириши цилиндрга суюқликни узатиш тезлиги ёки золотникни тирқишини очилиши, чиқишида эса проўенни силжиши бўлса гидравлик сервомоторни ва ҳоказоларни олиш мумкин, агар уларнинг динамик тенгламалари (4.22) каби ифодаланган бўлса.\nTeglar: бў1171ин частота бў1171инлар мумкин ор1179али бў1171иннинг даражали инерцион дифференциал биринчи билан бўлган 1179араб динамик бў1171инларнинг узатиш нодаврий содда тавсифиси тавсифланувчи


27 февраль, 2021, 21:52\nТеглар:ФК Бухоро | Про-лига | Даврон Файзиев | Жамшид Саидов\n"Бухоро" бош директори клубдаги вазият ҳамда мураббийлар масаласига ойдинлик киритди.\n“Бухоро” клубида ким бош мураббий? Менимча, бу савол охирги пайтларда жуда кўп янгради-а? Даврон Файзиев ўз жойида. Бош мураббийликни давом эттиряпти. Анвар Бердиев эса унга ёрдам беряпти.\nЛекин кечаги хабар яна фикрларимизни ўзгартириб юборяпти. Клубнинг ўтган йилги устози Жамшид Саидовнинг яна “Бухоро”ни бошқариши ҳақидаги маълумотлар қанчалик рост?\nОхирги пайтларда юз берган клубдаги воқеалар муносабати билан “Бухоро” жамоаси бош директори Жамол Абдусатторович Алимов sports.uz мухбирининг саволларига жавоб қайтарди\n- Мана, ҳозир ҳам машғулотдан чиқдик. Даврон Файзиев ўз вазифасини бажаряпти, - дея суҳбатни бошлади клуб бош директори. - Одамларни гаплари ёмон тарқалди. Фақат оилавий муаммолари борлиги сабабли, мендан уч кунга рухсат сўради. Телефонимни ўчириб қўяман, керак бўлсам, мана бу номерда бўламан, деб бошқа рақамини бериб кетди. Онасининг бетоблиги бор экан ва яна бошқа муаммоларини ҳал қилиш учун кетганди. Лекин мен Даврон билан гаплашиб турдим. Ўшанда мухлисларга ҳам сизлар безовта бўлманглар, Файзиев билан алоқадаман, у келади, деб айтдим. Анвар Бердиевни олаётган бўлсам, уни ёрдамчи мураббийликка чақирганимни тушунтирдим. Тошкентдаги йиғинимиздан кейин футболчилар Бухорода тўпланишди ва эртасига Даврон Файзиев ишга қайтди. Фақат одамлар орасида гап-сўзлар тарқаб кетди. Айни пайтда режа бўйича ишлаяпмиз. 1 март куни Қаршида “Насаф” билан ўртоқлик учрашувида ўйнаймиз. Мана, Файзиевни ўзи ҳам клубдан кетмагани ҳақида интервью берди, машғулотларни ўзи олиб боряпти, расмлари ҳам чиқяпти. Масалан, бугун ҳам машғулотда ўзи билан бирга эдик.\n- Анвар Бердиевни клубга таклиф этиш ташаббуси кимдан чиқди?\n- Биз, клуб раҳбарларидан.\n- Аввалига уни Файзиевнинг ўрнига бош мураббийликка чақиришди, деган хабарлар ҳам пайдо бўлганди. Чунки у ўзи билан бирга Сергей Лебедевни ҳам олиб келганди...\n- Уни бош мураббийликка чақирмаганмиз, бу ёлғон гап. Анвар Бердиевни ёрдамчи мураббийликка таклиф қилдик. Ўзи ҳам “Бухоро”га ёрдамчи мураббий бўлиб келишини биларди. У бизга кераклиги учун ўзи билан музокара ўтказдик ва кейин чақирдик. Бухорога келганида Даврон Файзиев билан жуда илиқ муносабатдалиги кўринди. Клубда йиғилиш ўтказдик ва Бердиевни ёрдамчи мураббий сифатида ҳаммага таништирдик. Машғулотларда бирга ишлашяпти.\n- Аслида Даврон Файзиевни Анвар Бердиев бўйича муносабати қандай бўлди?\n- Ҳеч қандай эътироз билдирмади. Қайтанга, ўзи Бердиев ҳақида яхши гаплар айтди. Уни олиб келишимиздан хурсандлигини яширмади. Агар бу борада бирор муаммо бўлганида, норозилигини билдириб, кетган бўларди. Чунки Файзиевни характери оғирроқ, у гап кўтармайди. Бошида Даврон билан келишиб олганмиз. Бирор муаммо бўлса, биринчи бўлиб менга айтади. Албатта, Бердиевни таклиф қилишдан аввал, Давронга бу ҳақида айтдим ва фикри билан қизиққанман. Биласизми, мавсум давомида Файзиев клубда бошқа сабаблар туфайли бўла олмаслиги ҳам мумкин, масалан уни мураббийлик ўқиши ҳам бор. Мана шундай пайтларда Анвар Бердиев ишни бемалол олиб бораверади.\n- Лебедев ҳам мураббийлар штабига қўшилганми?\n- У ҳозирча техник-директор лавозимида.\n- Куни кеча бизга яна бир хабар етиб келди. Унга кўра, клубнинг ўтган йилги мураббийлари – Жамшид Саидов билан Александр Хомяковнинг “Бухоро”га қайтиши ҳақида эшитдим. Бу масалага сиздан бошқа ҳеч ким аниқ маълумот бера олмаса керак...\n- Хомяков ҳеч қанақасига келмайди. У билан барча ҳисоб-китобларни қилганмиз ва жамоамиздан кетган. Лекин Жамшид Саидов ЎФАга “Бухоро” билан яна шартномам бор, пулларимни ундириб беринглар, деб ёзган. Кейин эса, уни “Бухоро”га бош мураббийликка қайтариб қўйишимизни айтишди. Лекин Даврон Файзиев бизда бош мураббий бўлиб ишлаяпти. Жамшид Саидов ишга қайтади, аммо мен қаерга қўйсам, ўша ерда ишлайди. Чунки кимнинг қаерда ишлашини мен ҳал қиламан. У бу масалада ўйлаб кўриши ва бир қарорга келиши керак. Ҳали яна ЎФА билан гаплашамиз. Саидовнинг ўзи билан ҳам гаплашамиз. Худо хоҳласа, ҳаммаси яхши бўлади ва келишган ҳолда якуний тўхтамга келамиз.\n- Демак, Жамшид Саидов клубда бошқа лавозимда ишлаши мумкин экан-да?!\n- У бош мураббий лавозимида ишга чиқса-да, лекин ҳали бу масалани хал қиламиз. Бунга вақт бор. Ҳозирча Саидов масаласида тугалланмаган бошқа ишлар бор. Ҳаммаси ҳал бўлгунча бир ҳафта, 10 кунча вақт бор. Кейин ҳаммаси ҳал бўлади.\n- Даврон Файзиев клубда икки ойдан бери ишлаяпти. У ҳақида дастабки фикрингиз қандай?\n- Даврон Файзиев зўр мураббий. Иши, футболчилар билан муносабати, мураббийлик билими, ҳар томонлама яхши мутахассис. Давронга гап бўлиши мумкин эмас. Машғулот олиб бориши ҳам яхши. Биласиз, ўйинчилик фаолиятида ЦСКА ва яна бошқа яхши клубларда ўйнаган. Унга ҳамма ишонч билдиряпти. Ҳозиргача бизни уялтириб қўйгани йўқ. Қишки йиғин пайтида ўтказилаётган ўртоқлик ўйинлари тайёргарлик холос. Ҳамма ўзининг боласини асрайди. Жароҳат олиб қолмасин дейди. Назорат учрашувларидаги натижалар муҳим эмас. Кимни қайси позицияга қўйишни мураббий ҳал қилади. Қандай ўйин намойиш этишимизни чемпионатда кўрсатамиз.\n- Селекциядан қониқиш ҳосил қиляпсизми? Таркибга яна янгилар қўшиладими?\n- Худо хоҳласа, яна футболчилар қўшилади. Бу ҳақида кейинчалик яна айтамиз. Кимни қолиши ва кетишини мавсум олдидан ҳал қиламиз.\n- Ўтган йили “Бухоро”да молиявий муаммолар бор эди. Энди бу қандай бартараф этиляпти?\n- Босқичма-босқич қарзларни узишни бошладик. Жадвал бўйича пуллар тушади. Бирорта қарзлар қолмайди. Барча қарздорликни ёпамиз. Аллоҳ қўллаб-қувватласа, яхши ўйинлар кўрсатиб, Суперлигага қайтиш ниятимиз бор. Мухлисларимиздан жамоамизни қўллаб туришларини сўраб қоламан.


20:10 / 22.07.2017\nГерманиянинг дунёга машҳур Volkswagen, Audi, Porsche, BMW ва Daimler автокомпаниялари ўтган асрнинг 90-йилларидан ҳозирга қадар яширин ишчи гуруҳлар тузиб, технологиялар, етказиб берувчилар билан алмашиб келади. Бундан ташқари, улар ёқилғи сарфини камайтириб кўрсатиш усулларини ҳам бир-бири билан баҳам кўради, деб гумон қилинмоқда. Айни вақтда монополияга қарши идоралар тергов-суриштирув ишларини бошлаб юборишди.\nБу ҳақда Колеса.ру немис нашрларига асосланиб хабар бермоқда. Шу нарса маълумки, Volkswagen, Audi, Porsche, BMW ва Daimler компанияларининг 200 дан ортиқ ходими сўнгги 30 йил мобайнида 60 дан ортиқ махфий учрашувларда қатнашган. Ишчи гуруҳлари, хусусан, дизель двигателларидан чиқувчи зарарли газларнинг ҳақиқий миқдорини камайтириб кўрсатиш усулларини муҳокама қилишган.\nТерговчиларга кўра, немис компаниялари вакиллари зарарли моддалар миқдорини камайтириб кўрсатувчи дастурлардан ташқари, дизель двигателларидан чиқувчи ис газларини кимёвий тозалаш учун махсус суюқлик солинувчи AdBlue идишларининг ўлчамлари ҳам муҳокама мавзуси бўлган.\nМахфий учрашувларда йирик идишлар қиммат туришини ҳисобга олиб, кичик ўлчамли идишлар жойлаштиришга келишиб олишган. Унга солинадиган AdBlue суюқликлари кўпроқ муддатга етмаган, аммо зарарли газлар миқдорини аниқлашга доир тесстлардан ўтишга кифоя қилган.\nТаъкидланишича, монополияга қарши кураш идоралари талаб қилган ҳужжатлар орадан икки ҳафта ўтганидан сўнг Volkswagen ва Daimler томонидан тақдим этилган. Шу хабарлардан кейин Daimler, BMW ва Volkswagen акциялари нархи тушиб кетгани айтилмоқда.\nЭслатиб ўтамиз, ўтган ҳафта Daimler компанияси зарарли газлар миқдорини камайтириб кўрсатувчи дизель моторли миллионга яқин автомобилни сотганликда гумон қилинган эди. Кейинроқ, немис концерни бу каби қонунбузарликлар йўқлигини айтган бўлса-да, Европада 3 млн автомобилини қайтариб олиш кампаниясини бошлади.\nГермания Audi Volkswagen BMW Porsche Daimler дизелгейт


Амакиси томонидан ўққа тутилган болакай тақдири: соғлом ҳаётга қайтиш учун бир қадам қолдиHaqida.net\nHome Dunyo Амакиси томонидан ўққа тутилган болакай тақдири: соғлом ҳаётга қайтиш учун бир қадам қолди\n– Ушбу хайрия акцияси ўтказилганидан то шу кунгача жами 230 минг рубль йиғилди. Шундан юз минг юз рубли набирамнинг харажатлари учун сарфланди, – деб ҳикоя қилади Хуснида Гиясова. – Бошида бизга ДЦП (болалар церебрал фалажи) ташхиси қўйилган эди. Аммо бу нотўғри ташхис экан. Негаки боланинг сезги органлари яхши ишлаётгани маълум бўлди. Ҳозир Жаҳонгирнинг саломатлиги анча яхшиланган. Россияга келганимизда унинг вазни 19 килограмм эди. Ҳозир эса 30 кг.га етган.\n“Сўнгги, энг охирги операцияда унинг умурта поғонасининг пастки қисмига қўшимча махсус дисклар ўрнатилиши керак. ана шунда Жаҳонгир оёққа туради. Хуллас набирам яна иккита операцияни бошидан ўтказиши керак бўлади. Жаҳонгирнинг реабелитацияси, иккита операцияси барчасига 657 минг рубль маблағ талаб этиляпти. Аммо мен ёлғиз бошим билан, мана шу бегона юртларда юриб, бунча маблағ жамғаришга қурбим етмаяпти. Қўлимдан келган барча ишларни қилдим. Шу набирам учун боримни беришга тайёрман. Шу пайтгача менга яхшилик қўлини чўзган одамлардан бутун умр миннатдорман. Биз ўзбеклармиз, бир-биримизни оғир пайтларда ҳеч қачон ёлғизлатиб қўймаймиз. Россияда, оиламни боқай деб ишлагани келган, шу билан бирга бизга имкон қадар кўмак берган ватандошларимдан мингдан минг розиман. Мен улар билан фахрланаман. Ҳар доим қўнғироқ қилишади. Жаҳонгирнинг саломатлиги ҳақда сўрашади. Қурби етганлар моддий ёрдам кўрсатишади. Мен улар ҳақида доим дуодаман”.\nАгробанк – ҳисоб рақами: 8600 0417 1153 2524\nСберБанк – ҳисоб рақами: 4276 5500 6008 0630


“Мен байрамни тушунмайман”\n29 ноябр 2020, Тошкент вақти: 13:18\nТожикистонда ҳам оиласига қарашиш мақсадида кунини бозору кўчаларда ўтказадиган болалар талайгина.\n1 июн бутун жаҳонда Болаларни ҳимоя қилиш куни сифатида нишонланади. Аммо минтақанинг аксар давлатларида бўлгани каби Тожикистонда ҳам жуда кўп бола йилда бир келадиган бу айёмни хурсандчилик билан ўтказмайди.\nБугун сизларга улардан бири ҳақида ҳикоя қилмоқчимиз.\nҚаҳрамонимиз Озода бу йил учинчи синфни битирди. У Душанбе шаҳрига туташ Ваҳдат туманига қарашли Тангаи қишлоғида касалманд онаси ва ўзидан кичик икки укаси билан бирга яшайди.\nУнчалик катта бўлмаган бу оила сут сотиш орқасидан кун кечиради. Сутни эса ҳали ўзининг оғзидан сути кетмаган Озода сотади.\n- Ҳар куни 5 литр сут сотаман. Литри 2 сомонийдан. Кунига 10 сомоний ишлайман, дейди эндигина 10 ёшга қадам қўйган Озода.\n“10 сомонийга (2 доллардан сал кўпроқ – таҳр.) нималар сотиб оласан?” деб сўраймиз қизалоқдан.\n- Ҳеч нарса олмайман, аямга бераман шакар ва нон олишлари учун, дейди Озода.\nДугоналари билан ўйнаш ўрнига онаси ва укаларини боқаётган бу қизалоқ сут сотиш учун ҳар куни бир неча километр масофа босиб, бир ўзи шаҳарга келади.\n- Онам сил касал. Отам Россияга кетганида мен ҳали мактабда ўқимас эдим. Ҳали келган йўқ. Аям ҳар кун кўчамизнинг бошидаги дарахт соясида отамни кутиб ўтиради, дейди Озода.\nЖажжи суҳбатдошимиз йўл олислиги ўзини чўчитмаслиги айтаркан, ягона қўрқадигани кўчадаги дайди итлар эканини айтади.\n- Укаларингдан бирортасини ўзингга йўлдош қилиб олсанг бўлмайдими?” дея сўраймиз Озодадан.\n- Улар ҳали жуда кичик. Мен пода кетмай тураман, уларни уйғотиш қийин, дейди қизалоқ.\nОзода шаҳарга сут олиб кирганида ҳали шаҳарликларнинг кўпчилиги ёстиқдан бош кўтармаган бўлади.\nҚаҳрамонимиз бошқа сут сотувчилар сингари “Молоко, сутга келинг!” деб бақирмайди. Унинг доимий мижозлари бор.\n- Уларнинг эшигини таққилатаман. 1 литрдан сут олишади. Баъзида ҳали сут бор деса, бошқаларнинг эшигини тақиллатаман. Улар олади. Лекин бир хилги одамлар уришиб беради “уйғотвординг” деб, дейди анча эскириб қолган пойабзалининг тешилган учи билан ер чизиб Озода.\nСўнгра у қуюқ тим қора қошлари тагидаги ўйчан кўзларини бир нуқтага тикиб, нималарнидир ўйлаб қолади.\nЮракни эзувчи бу манзарадан тезроқ ҳалос бўлиш ва қизчанинг хаёлида ғужғон ўйнаётган паришон ўйларни қувиш мақсадида яна уни саволга тутамиз - “Байрамларни яхши кўрасанми?”\n- Билмасам. Мен байрамни тушунмайман, дейди Озода.\nЭътибор қилган бўлсангиз, қизалоқ “байрамни яхши кўрмайман ёки билмайман” демаяпти, шунчаки “байрамни тушунмайман” деяпти. Балки у ҳам барча тенгдошлари қатори байрамларда ўйнаб-кулишни яхши кўрар, балки у 1 июн куни айнан болаларга, уларни ҳимоя қилишга бағишланган кун эканини ҳам билар. Аммо Озода бу байрамда бировдан меҳр-мурувват кутиш, совға-салом умид қилишга ҳадди сиғмайди - қизалоқ бунақа ўй ўйлашга ўрганмаган.\nУнинг бутун ўй-хаёли шаҳарга олиб келадиган сутни итларга таланмай сотиб олишу ҳар кунга оби ёвғонга етадиган пулни онасига эсон-омон етказиб бериш.\nОзода: “Нега гўдак бўлишимга қарамасдан, мени ишлашга мажбур қилаяпсизлар?” дея бировга таъна қилишниям хаёлига келтирмайди. Кимга ўпка қилади ахир – касал онасигами, ҳали хат танишга улгурмаган укаларигами ё Россияга кетганича дараги бўлмаётган отасигами? Балки у мамлакат болаларига ғамхўрлик қилиш ҳақида оғиз кўпиртирувчи мансабдор амакилардан ўпка қилиш керакдир?\nТожикистон 1999 йили “Болалар ҳуқуқларини ҳимоялаш” тўғрисидаги халқаро Конвенцияга қўшилган.\nБироқ орадан 10 йил ўтса ҳамки, “Халқаро болалар куни” нишонланадиган 1 июнда амалдаги ҳукумат томонидан Озода ва унга ўхшаган кам таъминланган оила болаларига бирор амалий ёрдам кўрсатилгани ёки шу тоифа болалар учун махсус байрам тантанаси уюштирилгани ҳали бирор марта кузатилмаган.\nАлбатта, Душанбе шаҳар ҳукуматининг марказдаги 1- ва 2-Болалар уйига тақдим этган озиқ-овқат ва болалар ўйинчоқлари бундан мустасно.\nМарказий Осиё давлатларининг бошқа давлатлари каби Тожикистонда ҳам болалар ҳуқуқларини ҳимоялаш, улар меҳнатидан фойдаланмаслик ҳақида кўп гапирилса-да, аммо мамлакатдаги ҳақиқий аҳвол бошқача. Отаси меҳнат муҳожирлигига кетган ёки кетиб қайтмаган ўнлаб оилалар фарзандлари бугун мактабни қўйиб, бозорга чиқишга мажбур бўлмоқдалар.\nБугун биз ҳикоя қилган Озодахон ҳам ўшалардан бири.


Ўзбекистон Бош прокуратураси мамлакат ун бозорининг монополисти бўлган “Ўздонмаҳсулот” ширкати фаолиятини тафтиш қилишни бошлади.\nВоқеадан хабардор Озодлик манбасига кўра, прокуратура ходимлари мазкур ширкатда амалга оширилаётган ноқонуний ишлар, жумладан, Қозоғистондан Ўзбекистонга ун контрабандаси ҳолатларини тафтиш қилмоқда.\n“Ўздонмаҳсулот”нинг барча бўлимлари текширилмоқда\nЖорий йилнинг апрел ойи охиридан бошлаб Ўзбекистон Бош прокуратурасида тузилган махсус гуруҳ томонидан “Ўздонмаҳсулот” очиқ турдаги акционерлик компаниясида текширув бошланди.\n“Ўздонмаҳсулот” ширкатининг Тошкентдаги бўлимларидан биридан олинган маълумотга кўра, текширув ширкатнинг пойтахтдаги барча бўлимларида ўтказилмоқда.\n“Текширув барча бўлимларда бўлаяпти. Бизни ҳам текшираяпти”, деди “Ўздонмаҳсулот” ширкатига қарашли Тошкентдаги фирмалардан бирининг ўзини таништирмаган ходими.\nОзодлик манбасига кўра, прокуратура ходимлари мазкур ширкатда амалга оширилаётган ноқонуний ишлар, жумладан, қозоқ унининг контрабандаси билан боғлиқ ҳолатларни тафтиш қилмоқда.\n“Ўздонмаҳсулот” ширкати масъулларидан текширув тафсилотлари борасида маълумот олиш имкони бўлмади.\nШиркатнинг расмий сайтида эълон қилинган телефон рақамига жавоб берган ва ўзини таништирмаган ходим бу юзадан фақат ёзма мурожаат қилиш лозимлигини уқтирди.\n- Бу каби маълумотларни бизлардан сўрашга нима ҳаққингиз бор? Бу стратегик объект бўлса! Тушундингизми, стратегик объект! Фақат ёзма равишда мурожаат қилиш мумкин, деди ширкат ходими.\n“Ўздонмаҳсулот”нинг Қорақалпоғистон, Фарғона, Хоразм, Жиззахдаги бўлимлари билан боғланиб, “ҳали вилоятларда ҳеч қандай текширув бошланмаган” деган жавобни олдик.\n“Контрабанда унлари мусодара қилинади”\nТошкент вилоятидаги Келес темирйўл божхона бекати Қозоғистондан келадиган унни қабул қилиб оладиган асосий божхона постларидан бири ҳисобланади.\nМазкур божхона постидан олинган маълумотга кўра, ноқонуний йўл билан мамлакатга олиб кирилган ун маҳсулотлари аниқланса, мусодара қилиниш ҳолатлари учраб туради.\n“Бу ҳолатлар юридик шахс мақомига эга шахслар томонидан амалга оширилган пайтлари бор. Масалан, фирма божхона ҳужжатларига олиб келинаётган уннинг аниқ миқдорини кўрсатмайди. 120 тонна ун олиб келаётган бўлса, шунинг 100 тоннаси ҳужжатда кўрсатилади. 20 тонна унрастаможка қилинмайди. Бу 20 тонна ун ноқонуний йўл билан олиб кирилган ҳисобланади ва давлат фойдасига мусодара қилинади”, деди Келес божхона постининг ўзини таништирмаган ходими.\nОзодлик илтимосига кўра, қозоқ унининг контрабандаси билан боғлиқ вазиятни ўрганган тошкентлик журналистга кўра, бу каби ҳолатлар аксар ҳолларда божхона ходимлари билан ҳамкорликда амалга оширилади.\n“Божхона ҳужжатларида уннинг навини ҳам паст кўрсатиб олиб келиш ҳолатлари ҳам бор. Масалан, олий навли унни, биринчи нав қилиб расмийлаштириб, божхона ҳаражатларини арзонлаштириш мумкин. Кейин қозоқ-ўзбек чегараларида ун контрабандаси билан шуғулланувчи махсус гуруҳлар бор. Булар божхоначилар билан келишган ҳолда унни растаможка қилдирмасдан чегарадан олиб ўтиб беради”, дейди исмини ошкор қилмаётганимиз тошкентлик журналист.\nОзодлик манбаларига кўра, Ўзбекистонда кейинги икки йил ичида қозоқ унига ўзбек унини қўшиб ун ишлаб чиқарадиган камида учта қўшма корхона ташкил қилинган.\nБу корхоналар Туркия, Қозоғистон ва Россия билан ҳамкорликда ташкил қилингани айтилаяпти.\n“Қозоқдон” ширкати таҳлилчиси Олимбек Габитовга кўра, келаси уч йил ичида Ўзбекистон қозоқ уни импортини 50 фоизга қисқартириши тахмин қилинмоқда.\n“Ўзбек уни сифатсиз”\nОзодлик манбаларига кўра, шу кунда Тошкент бозорларида маҳаллий уннинг 50 килограммлик қопи ўртача 52-64 минг сўм, қозоқ унининг бир қопи 72-79 минг сўм, қозоқ ва ўзбек унидан қўшиб тайёрланган уннинг бир қопи эса 73 минг сўм атрофида сотилаяпти.\nЎзбекистон қишлоқ ва сув хўжалиги вазирлигининг исми сир қолишини истаган ходимига кўра, мамлакатда ҳар гектар ердан 40-50 центнердан буғдой олинаяпти.\n“Қозоқдон” ширкати маълумотига кўра, Қозоғистонда ҳар гектардан 16-17 центнердан буғдой ҳосили олинади.


Питер Хюистра: "Курашларга бой ўйинда ғолиб бўлдик"\n"Пахтакор" бош мураббийи "Насаф" билан беллашувдан кейин баҳс ҳақида фикрларини билдирди.\n- Жуда яхши ўйин бўлди. Бугун мусобақа пешқадами ва 3-ўриндаги жамоа ўзаро баҳс олиб борди. "Насаф" бизга қаттиқ қаршилик кўрсатишга ҳаракат қилди. Бугун уларнинг тактик услубида кутилмаган ўзгаришлар бўлди. Улар тартибли прессинг услубида ўйнашга ҳаракат қилишди.\nБугун ҳар икки жамоа ҳам тактик услубларга таяниб ўйнади. Чиройли ва яхши ўйин бўлди деб ўйлайман. Якка курашлар, индивудиал ҳаракатлар, ҳаводаги курашлар кўпроқ юзага келди. Икки жамоада ҳам имкониятлар бўлди, бугунги ғалабадан жуда ҳам хурсандман. Матич ҳал қилувчи голни ургани ёқимли бўлди.\nБу каби ўйинлар менга ёқади, янги нарса олиш ва ўйлаш мумкин. "Насаф"га яхши ўйин учун ҳурматимни изҳор қиламан ва олқишлайман.\nБоян Матич ҳақида фикрим ижобий. Меҳнат қилишдан тўхтагани йўқ, ёрдам беришга ҳаракат қилаяпти. "Пахтакор"да тўлиқ ўйнаб кетиши учун бир оз вақт керак бўлади. У жамоавий ўйинчи сифатида яхши таасурот қолдираяпти. У ғалаба голини ургани ёқимли ҳолат.